qundao/data-zh-poetry huggingface dataset:
午夜歌
作者：梅清
朝代：清

瞿硎山上鹤长飞，瞿硎山中人未归。苍松依石坐吹笛，白云好我沾裳衣。白云自流日将暮，花枝冥冥隔溪路。腾身直上东山头，骑鹤乘风欲飞去。仙人久别今当还，清宵忽渡海中山。到来拍肩更相笑，万岁一朝如等闲。刁斗击精悍，歌舞杨芬芳。空岩无事此良夜，人间欢怨争茫茫。人间欢怨争茫茫，午夜夜时谁短长。
琴溪
作者：梅清
朝代：清

高士遗台东涧东，俯临百尺之飞虹。云卷云舒绝壁下，花开花落空潭中。丹砂炼去山俱寂，赤鲤骑归路不通。叹息往来车马客，几人招手问琴公。
石公从黄山来宛见贻佳画答以长歌
作者：梅清
朝代：清

我陟岱宗三万丈，倒瞷扶桑起泱漭。手摘片云归江乐，梦中缥缈碧霞上。碧霞峰正青，忽然接黄海。石公贻我图，恍惚不可解。绝巘阴森四壁寒，云峦窅冥惊漫漫。玉屏五老争拱立，海门九龙纷乘骖。骤疑仙峤合，转讶真宰通。卧游当岳表，乃在天都峰。天都之奇奇莫纪，我公收拾奚囊里。掷将幻笔落人间，遂使轩辕曾不死。我写泰山云，云向石涛飞。公写黄山云，云染瞿硎衣。白云满眼无时尽，云根冉冉归灵境。何时公向岱颠游，看余已发黄山兴。
越中漫兴
作者：梅清
朝代：清

秋风一骑越山清，客路东来移我清。梅市逢人仙是吏，乌程作县酒为名。
题画杂诗
作者：梅清
朝代：清

寒云寒树护山家，岩壑无人一径斜。策杖行吟独惆怅，几枝春色到梅花。秋空漠漠晓岚清，落木萧萧野水平。愁向疏林停短棹，天边鸿雁最关情。上去江陵下石城，乱帆都向夕阳明。诗人好为江干写，莫使青莲独擅名。朝来松响拂溪流，六月寒声似晚秋。不是临湖亭上客，谁容此下一科头。为怜叔夜并怜松，写入生绡对影重。但使抚弦能作调，何须遥问赤城峰。
题画杂诗·其一
作者：梅清
朝代：清

寒云寒树护山家，岩壑无人一径斜。策杖行吟独惆怅，几枝春色到梅花。
题画杂诗·其三
作者：梅清
朝代：清

上去江陵下石城，乱帆都向夕阳明。诗人好为江干写，莫使青莲独擅名。
题画杂诗·其二
作者：梅清
朝代：清

秋空漠漠晓岚清，落木萧萧野水平。愁向疏林停短棹，天边鸿雁最关情。
题画杂诗·其五
作者：梅清
朝代：清

为怜叔夜并怜松，写入生绡对影重。但使抚弦能作调，何须遥问赤城峰。
题画杂诗·其四
作者：梅清
朝代：清

朝来松响拂溪流，六月寒声似晚秋。不是临湖亭上客，谁容此下一科头。
题画答堵廉生
作者：梅清
朝代：清

君乡谷水清无敌，酌水时时更忆君。寄问松风双塔静，可能忘却敬亭云。
三天洞
作者：梅珍
朝代：清
体裁：古风

洞口始轩敞，入门愈恢郭。不知天地间，凡费几镌凿。巨灵辟精奇，神龙此蟠托。阳崖穹隆覆，阴阜大厦拓。梁横虚若悬，壁峭平如削。鸣泉通海眼，暗洞达五岳。仰窥门开处，直接九重钥。玉女启云扉，炯炯露日脚。我来龙避去，石间尚拿攫。吼鸣喷波涛，雷霆怒相搏。悲风从空来，岩上雨常落。绝境奥无穷，侧足凛且恪。嗟龙穴此山，灵气日腾跃。安得夸蛾子，移负置京洛。将雨润四方，衣被天下乐。
游柏枧
作者：梅班成
朝代：清
体裁：七言律诗

天际云开敞碧峰，晴光淡荡斗春容。绿沾游屐新苔径，响度疏林远寺钟。百丈悬崖横䗖蝀，半空仙掌散芙蓉。无边景物忘归去，高枕禅房独听松。
春日登螺山
作者：梅理
朝代：清
体裁：五言律诗

一试寻山屐，凭高眼界清。矗空云变灭，穿树鸟纵横。浩荡人间世，悠闲物外情。蓬莱殊不远，真欲御风行。
奉答李叔则明府招同张稚恭汤君谟晚集
作者：梅磊
朝代：清

汪边荒草欲黄昏，好客烦开永夜樽。杨柳月明栖海燕，桃花水涨上河豚。乱离词赋才将尽，故旧穷愁伴几存。此夕高堂丝管发，狂歌难禁醉中喧。
寄刘伯宗兼问次尾诸孤
作者：梅磊
朝代：清

九子山头草木悲，五年江上雁鸿迟。吹箫食拟从人乞，吞炭声还畏友知。吾道荆榛空岁序，中原战斗几须眉。只今才彦看将尽，爱尔冰霜独自持。黄云晻暧凤凰台，六代烟花一草莱。覆瓮少虚皇甫誉，衔杯老忆谪仙才。春风蜡屐游应数，夜月然藜阁好开。回首楼山堂上客，遗书孤子重堪哀。
寄刘伯宗兼问次尾诸孤·其一
作者：梅磊
朝代：清

九子山头草木悲，五年江上雁鸿迟。吹箫食拟从人乞，吞炭声还畏友知。吾道荆榛空岁序，中原战斗几须眉。只今才彦看将尽，爱尔冰霜独自持。
寄刘伯宗兼问次尾诸孤·其二
作者：梅磊
朝代：清

黄云晻暧凤凰台，六代烟花一草莱。覆瓮少虚皇甫誉，衔杯老忆谪仙才。春风蜡屐游应数，夜月然藜阁好开。回首楼山堂上客，遗书孤子重堪哀。
春日寻李研斋杜苍略
作者：梅磊
朝代：清

酒病不可支，佳会复难爽。踌躇减米钱，为买肩舆往。道旁双古松，飒飒送清响。到门寻杜生，与之偕幽赏。李侯志节人，山水情浩荡。闲庭呼酒尊，芹笋杂鱼鲞。围棋互胜负，古今共抵掌。努力重斟酌，无复尘世想。归途片月生，梨花白苍莽。
春日杂咏
作者：梅磊
朝代：清

云度千峰日渐低，柴门深闭响山西。东风不识人愁思，水长花开鸟乱啼。
秋日谈长益方尔止见访同家弟昆白赋答
作者：梅磊
朝代：清

粳稻朝初获，荷花晚更香。萤飞将草乱，牛饭就松凉。斯世多充隐，吾徒或醒狂。秋林携小谢，吟咏可相当。
秋日龚芝麓总宪招集孝侯台
作者：梅磊
朝代：清

寻秋日爱城南路，吊古周侯况有台。廿载乱离为客过，半生怀抱见山开。松寒翠色侵衣履，菊老风香到酒杯。向晚凭高更搔首，一声霜雁月中来。
韩圣秋舍人见过响山草堂即事
作者：梅磊
朝代：清

旷览世故多，毕志力南亩。矧耽山水幽，卜筑遂云久。朝耕暮垂纶，草木甘同朽。讵谓名姓存，空谷来吾友。怀旧古道稀，兹意君何厚。感德情倍殷，拮据启户牖。山鸡去屋啼，竹鼯隔篱走。入室简盘餐，藨客一何有。僮仆采樵归，邻家贳新酒。昔贤气谊真，定交在杵臼。炊饮忘主宾，至今美庞叟。君怀原古人，此义良有取。是时八月交，炎蒸酷于暑。徙席向深林，凉风浩如许。新瓜间梨枣，次第给园圃。开襟重斟酌，纵谈无今古。酿蜜蜂从王，戏水凫傍母。感念物类生，一一得其所。翻愧人世间，丧乱多辛苦。
韩圣秋舍人见过响山草堂即事·其一
作者：梅磊
朝代：清

旷览世故多，毕志力南亩。矧耽山水幽，卜筑遂云久。朝耕暮垂纶，草木甘同朽。讵谓名姓存，空谷来吾友。怀旧古道稀，兹意君何厚。感德情倍殷，拮据启户牖。山鸡去屋啼，竹鼯隔篱走。入室简盘餐，藨客一何有。僮仆采樵归，邻家贳新酒。昔贤气谊真，定交在杵臼。炊饮忘主宾，至今美庞叟。君怀原古人，此义良有取。
韩圣秋舍人见过响山草堂即事·其二
作者：梅磊
朝代：清

是时八月交，炎蒸酷于暑。徙席向深林，凉风浩如许。新瓜间梨枣，次第给园圃。开襟重斟酌，纵谈无今古。酿蜜蜂从王，戏水凫傍母。感念物类生，一一得其所。翻愧人世间，丧乱多辛苦。
黄池晤陈伯玑即别
作者：梅磊
朝代：清

薄暮闻君至，沿途问客船。残虹明驿树，归鸟破江烟。立语殊无序，孤征极可怜。柳桥分手处，新月正娟娟。
经陈郡守灌墓墓西即古州学
作者：梅郎中
朝代：清
体裁：七言律诗

孤冢嶕峣大道旁，丰碑翁仲半无行。即看荒草迷槐市，幸有桐乡识召棠。风物荆榛悲燕雀，天晴邱陇上牛羊。谁怜开国歌良牧，特祀于今竟未尝。
挽彭玉麟联
作者：梅鋈
朝代：清
体裁：联

一身关大局安危，朴诚志矢，忠勇性生，特荐甫治军，知公惟有曾文正；百战历长江上下，巨憝手平，中兴眼见，成功不受爵，没世难忘李邺侯。
水西古木
作者：梅鋗
朝代：清

老树自何年，空潭郁烟雾。虬干插高天，低枝横仄路。托根白云崖，照影桃花渡。孤鹤巢其巅，古藤屈相附。苍凉帝子宫，怊怅谪仙句。
步辍耕录吕仲实先生诗韵
作者：梅镠
朝代：清
体裁：七言律诗

落叶枯薪积晚厨，晨炊且得免踌躇。不劳余事占乌鹊，自扫陈编落蠹鱼。学俭未添君实仆，息交久谢子公书。先臣清素蒙天语，抚己翻嘉称此庐。
三姝媚·留别
作者：梅际郇
朝代：清
体裁：词

楼山三尺小。见楼中词人，俊游归了。帘底桃花，总再逢争奈，去年人老。指点青衫，翻酒处、啼痕多少。验取相思，丝雨澄江，绮云回棹。连夜灯明花笑。记锦字商疑，劫棋争道。好梦难凭，教蝶魂休更，梦中颠倒。背检衣篝，添一寸、伤春吟稿。却怕榴房新约，牵人又恼。
传言玉女·元夕泊罗碛
作者：梅际郇
朝代：清
体裁：词

水月争流，水迅月遍能及。江山绵邈，似群龙倦息。银沙一片，着个善愁人立。满襟风露，隔江闻笛。遥忆严城，正烧登作元夕。笙歌消酒，举杯和月吸。谁知云外，有客苦搜吟笔。一般胜赏，那分喧寂。
伤春怨·词会题海棠画扇
作者：梅际郇
朝代：清
体裁：词

宝帐葳蕤扣。着雨十分春透。浅笑倚东风，潮上涡儿被酒。谁把芳春嗅。静里甜香自有。旧燕趁春归，说为伤春更瘦。
台城路·题陈碧秀扇
作者：梅际郇
朝代：清
体裁：词

病怜衣上枯萤坐，偏生投寄轻扇。久历歌场，微敲舞拍，想像桃花人面。频婆风暖。应共把柔荑，岁华惊晚。玉润朱香，吹凉三十六松馆。山中都废笔砚。茗烟萦鬓雪，依约成篆。雅谑墨猪，虚文画像，奇绝鹅龙求换。得君青盼。纵草草也成，美人花范。寄谢逋仙，倚风双笑展。
四字令·以稚柏饷伯英
作者：梅际郇
朝代：清
体裁：词

松形柏形。松针柏针。眼中突兀千寻。助蓉溪造林。鲛皮蠹侵。龙鳞菌生。见兹天表亭亭。定高歌眼青。
如梦令 其一 词社韵限艳字韵
作者：梅际郇
朝代：清
体裁：词

唇绛半遮犀瓣。胸雪微愤珠袢。婀亸九花钗，扶上水沉雕辇。丰艳。丰艳。芳国牡丹独占。
如梦令 其三 词社韵限艳字韵
作者：梅际郇
朝代：清
体裁：词

行动芳兰飘散。谈笑和风皆满。眉翠自絪缊，馨逸着人成倦。香艳。香艳。晨雾藕花塘畔。
如梦令 其二 词社韵限艳字韵
作者：梅际郇
朝代：清
体裁：词

随意髻鬟低挽。随意胭脂轻点。微笑梦中情，斜倚碧阑干畔。娇艳。娇艳。春雨海棠红泣。
如梦令 其四 词社韵限艳字韵
作者：梅际郇
朝代：清
体裁：词

澄水碧瞳双剪。垂领翠鬟双片。无语对东风，憨绝镜中人面。明艳。明艳。林外小桃初绽。
暗香·兰
作者：梅际郇
朝代：清
体裁：词

孤花砚席。算国香入世，未尝虚掷。一佩湘累，早有清芬破南国。惟恨同心去远，苦追忆、秋灯谈屑。静中对、一剪疏风，芳意沁诗臆。高洁。谁探撷。望危栈倚天，草满青壁。细香暗袭。似为芝房引齐客。休问欢场旧侣，曾苦谏、葳蕤轻摘。吉祥事、名与字，梦中记得。
江城梅花引
作者：梅际郇
朝代：清
体裁：词

别情绵似茧丝抽。醒时愁。枕凉衣薄，处处绸缪。水又潆回山又远，云断处，是家山，是温柔。为报征人已归舟。花似球。月如钩。早收拾低帏昵枕，细数离忧。采绿终朝，倏忽便三秋。权忍受风饕雪虐，华灯下，听瓶声，泛乳瓯。
渡江云
作者：梅际郇
朝代：清
体裁：词

骚人多潦倒，水穷溪尽，始见起云时。山中真富有，自绽绡囊，户外拾冰丝。无心出岫，却爱问、小草归期。倚云拂、国香名箭，出格弄春姿。堪思。白衣幻狗，赤羽从龙，岂轩墀闲事。今老矣、一庭寒雨，絮帽谈诗。故人只有清风好，论泽物、还待佳儿。搜赋笔，兰陵儒雅吾师。
疏影·莲
作者：梅际郇
朝代：清
体裁：词

方塘印月。过西施泾畔，晓凉清绝。数点青钱，曾记携尊，相邀水步横笛。薰风酿酿花房露，都沁入、六郎腮侧。羡鸥乡、更是温柔，梦里水云红湿。谁涉空江浩渺，正欲采不采，荑手持接。莫听飘零，瓣瓣凌波，好护香钩尘迹。但教袖底余红在，便告到、莲心尤悦。喜嘉耦、宛转犀通，雪映玉盘秋色。
绮罗香·游白帝城
作者：梅际郇
朝代：清
体裁：词

古黛星悬，颓云斧落，尺寸都无平步。返壑龙驯，谁信大江倾注。怪瑶顶、片石孤撑，但危踞、瞰波东去。似枭雄、投老无聊，团蒲坐睡浚禅趣。凌晨来访古堞，正蹑巉梯幽转，一樵刚遇。雪意横空，冷翠扑人眉宇。猜天半、神女妆鬟，在缥缈、碧云深处。静中对、无限山情，淡香溶俊语。
西江月·别一体。借花间集于成子蕃太守
作者：梅际郇
朝代：清
体裁：词

别泪半襟红雨，狂吟满案青山。几曾留意到花间。恰被流莺、说破晓春寒。省竹归来多暇，摊书坐久无欢。乍闻锦字说团栾。欲向东风、借取倚云看。
西江月·子凡既步韵见和，更用原韵
作者：梅际郇
朝代：清
体裁：词

蔬甲轻分极浦，蘅香绣错前山。遥青尚在有无间。莫是春光、拗不过春寒。镜槛难留俊梦，鸾绡犹识浓欢。杨花如雪扑雕栾。不是因风、是要旅人看。
贺新凉·题画，一美人把卷蕉荫
作者：梅际郇
朝代：清
体裁：词

绿缛深苔院。画帘垂、凉蝉欲歇，午风吹软。碧唾鸳茸粘雁柱，一一雕阑抚遍。怪向午、纹纱犹暗。石浪蕉云同涨雨，是夜来、绿蜡舒新卷。无俚甚，罢拈线。年来未理伤春卷。记题红、西陵松翠，惹人心眼。机上回文尘涴久，不管芳襟凉怨。挂素壁、湘弦濡漫。曾奏双栖连理曲，说玉台、要令神仙羡。灯上了，和他看。
黄金缕·留雪印斋词会，闺情
作者：梅际郇
朝代：清
体裁：词

燕子不来春又过。斗帐微风，人拥春愁卧。荏弱花枝经雨涴。梦魂依旧眉峰锁。细尺裁量安未妥。绣样翻新，邛角添双朵。若道他心嫌这个。前番底事催人做。
齐天乐
作者：梅际郇
朝代：清
体裁：词

羽林新奉驱除令，求栖一枝无路。细戛鲲弦，轻修翠须，晚傍凉阴庭户。流闻激楚。正飘坠宫梧，返魂齐女。抱叶孤高，费声难饱竟如许。僚丸三累不坠，便长修羿彀，生亦何趣。热恼歌呼，烦襟鼓吹，曲罢谁相劳苦。绿槐高处。尚倡和雷同，自怜芳句。无限斜阳，噤寒期晚遇。
齐天乐·咏蝉
作者：梅际郇
朝代：清
体裁：词

碧阴深弄传繁响，炎凉又从今起。雾露青林，风尘绿鬓，尽有诗心堪寄。烦君警耳。伴仙仗龙媒，侍中貂珥。梦入宫槐，沸羹初涨国魂瘁。愔愔书幌小雨，趁微阳便发，殊可人意。余韵潜移，高枝隐占，休问人间何世。宁为玉碎。问海上神方，委余香蜕。可惜粘竿，把牢人手里。
中元旧县驿夜歌
作者：梦麟
朝代：清

长河在南斗在北，丛树无人月深黑。破栅残扉不满百，夜昏沥酒家家哭。独客闻之黯无色，欲见丘陇那可得。四年此节在异国，但见他人供酒食。孤儿何曾在亲侧，灵不见我应叹息。生不能欢祭远适，父母生我亦何益。去年南顿月之日，白六来闻我母卒。惊回泪断哭无声，仰睇皇天白日失。仓卒翻疑前月书，书上平安谁所笔。怜儿或恐儿心伤，儿归更绕何人膝。濒危知复欲云何，未亲含殓凭谁说。归来一恸儿今还，呼天不应心如割。朝来浆酒陈应同，楸梧肃肃生灵风。五子罗立独不见，灵魂应到东阿东。我妻嫁我十年半，十日啼饥九无饭。苦忆严冬一破裳，嫁衣鬻尽供炊爨。年余饱暖抵几何，奄欻销沈魂已断。肝摧隐痛弥留时，肠牵儿女泪被面。流连知尔意无限，到头何日重泉见。月来数女知何如，凄飙淅沥吹裳裾。朝携祭榼缘青芜，秋坟呼母母则无，觅爷中夜声呜呜。
中元旧县驿夜歌·其一
作者：梦麟
朝代：清

长河在南斗在北，丛树无人月深黑。破栅残扉不满百，夜昏沥酒家家哭。独客闻之黯无色，欲见丘陇那可得。四年此节在异国，但见他人供酒食。孤儿何曾在亲侧，灵不见我应叹息。生不能欢祭远适，父母生我亦何益。
中元旧县驿夜歌·其二
作者：梦麟
朝代：清

去年南顿月之日，白六来闻我母卒。惊回泪断哭无声，仰睇皇天白日失。仓卒翻疑前月书，书上平安谁所笔。怜儿或恐儿心伤，儿归更绕何人膝。濒危知复欲云何，未亲含殓凭谁说。归来一恸儿今还，呼天不应心如割。朝来浆酒陈应同，楸梧肃肃生灵风。五子罗立独不见，灵魂应到东阿东。我妻嫁我十年半，十日啼饥九无饭。苦忆严冬一破裳，嫁衣鬻尽供炊爨。年余饱暖抵几何，奄欻销沈魂已断。肝摧隐痛弥留时，肠牵儿女泪被面。流连知尔意无限，到头何日重泉见。月来数女知何如，凄飙淅沥吹裳裾。朝携祭榼缘青芜，秋坟呼母母则无，觅爷中夜声呜呜。
临江楼
作者：梦麟
朝代：清

亦知非故土，扶杖且登楼。落日万古色，长江千里秋。浮云蔽楚望，朔气老边州。无限关心事，凭栏起暮愁。
冬日观象台
作者：梦麟
朝代：清

木落风高画角哀，霜浓野阔一登台。云旗天转桑乾出，日驭烟横碣石开。黑水遐封思禹迹，金方借箸失边才。汉家养士恩如海，谁伏青蒲请剑来。严飙吹雪满西山，原野苍茫积素间。钲鼓一军劳挽粟，风沙十月忆当关。重闉日落铜符出，大漠云驱塞马还。骠骑贰师俱寂寞，短衣拟缀羽林班。
冬日观象台·其一
作者：梦麟
朝代：清

木落风高画角哀，霜浓野阔一登台。云旗天转桑乾出，日驭烟横碣石开。黑水遐封思禹迹，金方借箸失边才。汉家养士恩如海，谁伏青蒲请剑来。
冬日观象台·其二
作者：梦麟
朝代：清

严飙吹雪满西山，原野苍茫积素间。钲鼓一军劳挽粟，风沙十月忆当关。重闉日落铜符出，大漠云驱塞马还。骠骑贰师俱寂寞，短衣拟缀羽林班。
吴淞泛舟遂抵云间
作者：梦麟
朝代：清

日上九峰道，风轻三泖间。流水澹无极，白云时出山。缘念浮家客，高风不可攀。支颐听渔唱，孤艇放歌还。
哀歌行
作者：梦麟
朝代：清

喧者勿喧，歌者勿歌。呜呼我哀，我哀奈何？父知儿寒，母知儿饥。我无父母，饥寒谁知？亲在忆亲，亲没恋坟。魂断难复，草荒更新。夜坐秉烛，兄右弟左。同为孤儿，哀哉生我！抱女置膝，忍涕中悲。儿亦无母，我怀痛之。烛短夜寒，予心之酸。男儿低头，顾影自怜。
夜宿高桥
作者：梦麟
朝代：清

庭树响忽振，天涯知已秋。檐端数萤没，槛处一星流。雨气寒生枕，钟声远到楼。鸣蛙莫喧聒，征客未停驺。
夜过青浦
作者：梦麟
朝代：清

理棹投暮烟，馀晖黯遥巘。轻舸寻归流，空波肆怡衍。野风送香气，浩露滴微泫。重叠林景昏，微茫峰色浅。远火辨孤城，隔岸闻乱犬。稍别林墟移，渐觌雉堞转。华月淡始照，流云蔚初展。一与清景俱，乍喜尘悰遣。惆怅怀前踪，馀风动深缅。
宏农秋怀
作者：梦麟
朝代：清

澹烟荒草足吾庐，日隐孤城叹索居。紫阁夜深惊独雁，黄河秋冷梦双鱼。邴生薄宦终成箨，宋玉微辞欲著书。拥被行吟意惆怅，西风鶗鴂渺愁予。楼上秋光入望多，关山极目奈愁何。二年蓬迹余孤剑，一夜霜风走大河。古堞暮笳悲落日，乱山飞叶激颓波。故园杨柳应萧瑟，谁向章台跋马过。
宏农秋怀·其一
作者：梦麟
朝代：清

澹烟荒草足吾庐，日隐孤城叹索居。紫阁夜深惊独雁，黄河秋冷梦双鱼。邴生薄宦终成箨，宋玉微辞欲著书。拥被行吟意惆怅，西风鶗鴂渺愁予。
宏农秋怀·其二
作者：梦麟
朝代：清

楼上秋光入望多，关山极目奈愁何。二年蓬迹余孤剑，一夜霜风走大河。古堞暮笳悲落日，乱山飞叶激颓波。故园杨柳应萧瑟，谁向章台跋马过。
晨赴香山道中作
作者：梦麟
朝代：清

入谷闻暗泉，秋塘苇花乱。露下石气寒，木落前山见。流烟忽明灭，稍没枫林半。驱马忆前期，温凉几回换。
晾甲石歌
作者：梦麟
朝代：清

褒公鄂公沙数恒，昭陵玉马嘶鱼镫。咸阳凿地古戈出，当年白气光如绳。虬髯公子历长剑，驱除六合归澄清。吐蕃突厥置亭障，受降远树轮台旌。卢龙螉蠮靖边塞，里甲东作玄菟征。营州都督尚矍铄，提师夜跨东溟鲸。峨舸大艑泛鸭绿，沧海鱼眼红千层。扶余昼拔躏松漠，乐浪图藉归咸京。鲛皮犀甲带蜃气，金鳞倒射渔阳赪。归休桃林放牛马，悬崖巨壁争飞腾。当风长啸脱重铠，刀芒箭镞生光晶。东甘绝磴亘积铁，熊罴百尺蹲崚嶒。绿沈金销渍苍黝，阴崖白昼蚩尤蒸。高王瞬息递沦丧，云烟过眼驱霜蝇。东丹崇楼亦煨烬，嗟汝头骨胡狞狰。砺角近资觳觫肉，敲光远趁龙钟僧。朔风大作海日动，血光疑带蛟涎腥。石坛丛沓舞松漠，百万甲卒啼飞矰。石门十月滦河冰，陵屯谷藉寒光增。西望潼关见落日，郁葱无复瞻舂陵。冢起祁连葬白骨，雕戈大羽缠枯藤。招魂不到岩下石，森阴似有愁云凝。缨縢缀组弗知处，松毛石发空鬅鬙。毋乃夔{鬼虙}奉神守，断趺不许穿金縆。我欲排天眺平壤，霜高大漠闻呼鹰。作歌摩崖泣山鬼，昏岩夜听雷挝轰。
晾甲石歌
作者：梦麟
朝代：清
体裁：古风

褒公鄂公沙数恒，昭陵玉马嘶鱼镫。咸阳凿地古戈出，当年白气光如绳。虬髯公子历长剑，驱除六合归澄清。吐蕃突厥置亭障，受降远树轮台旌。卢龙螉蠮靖边塞，里甲东作玄菟征。营州都督尚矍铄，提师夜跨东溟鲸。峨舸大艑泛鸭绿，沧海鱼眼红千层。扶余昼拔躏松漠，乐浪图藉归咸京。鲛皮犀甲带蜃气，金鳞倒射渔阳赪。归休桃林放牛马，悬崖巨壁争飞腾。当风长啸脱重铠，刀芒箭镞生光晶。东甘绝磴亘积铁，熊罴百尺蹲崚嶒。绿沈金销渍苍黝，阴崖白昼蚩尤蒸。高王瞬息递沦丧，云烟过眼驱霜蝇。东丹崇楼亦煨烬，嗟汝头骨胡狞狰。砺角近资觳觫肉，敲光远趁龙钟僧。朔风大作海日动，血光疑带蛟涎腥。石坛丛沓舞松漠，百万甲卒啼飞矰。石门十月滦河冰，陵屯谷藉寒光增。西望潼关见落日，郁葱无复瞻舂陵。冢起祁连葬白骨，雕戈大羽缠枯藤。招魂不到岩下石，森阴似有愁云凝。缨縢缀组弗知处，松毛石发空鬅鬙。毋乃夔■奉神守，断趺不许穿金縆。我欲排天眺平壤，霜高大漠闻呼鹰。作歌摩崖泣山鬼，昏岩夜听雷挝轰。
朝往香山
作者：梦麟
朝代：清

梦觉钟鱼清，褰裳月在栋。盥濯辞精庐，山僧出林送。苔衣润芒屩，昨宵知露重。乱泉听乍失，溪涧涩馀冻。石骨生清凉，逼人寒欲中。日出照幽谷，山鸟发新哢。微风荡空翠，流云散岩洞。永怀煨芋者，隔岫闻清诵，
瓮山
作者：梦麟
朝代：清

谷口白烟合，隔林闻打钟。樵踪不可拾，磴磴湿云浓。人立一山雪，鸟鸣千涧松。僧房好闲坐，不为学降龙。
由天香行药西盘初入山口
作者：梦麟
朝代：清

岩秀澄孤怀，趣途意先往。理策遵回蹊，空林得樵响。幽棕眷岑寂，矧兹秋日爽。霜径稍曲盘，虚翠忽晃朗。渐历纡峦深，未识回途广。孤晖随趣浓，悬磴披烟上。杳蔼接诸天，振衣发遐想。王裴不可作，丘壑谁心赏？何时饭名僧，松檐税尘鞅。
白沟
作者：梦麟
朝代：清

客念颇不适，晚风生夕波。长天隔秋浦，劳者意如何。此夜戍楼月，虚堂应共多。徘徊怜远影，相忆一蹉跎。
短兵篇
作者：梦麟
朝代：清

长戈荡决，不如短兵。急呼亲戚，不如友生。弹我瑶瑟，拂彼绵丝。音声雍雍，我当好之。我心如环，忧不可绝。朝兴夜眠，转喉卷舌。狐狸拜月，却略似人。彼无其具，吾何以亲。财溺于渊，见者欢喜。我家固贫，尔亦不起。奴子盗金，行步战身。我原不知，虚心畏人。
西堂秋夕
作者：梦麟
朝代：清

云影度银浦，碧天横数星。幽人眷良夜，捉席暮山青。荷动触虚籁，竹深流暗萤。遥思潞西客，翠袖倚风棂。
西涧赴山将往云罩憩天香禅刹
作者：梦麟
朝代：清

天鸡叫海日，晴翠浓诸峰。丹崖媚朝雾，了了青芙蓉。寻溪背初旭，入谷闻惊风。半岭生飞烟，忽没岩边松。仰睇辨莲宇，稍见僧楼红。流云布群壑，清梵生虚空。石径去不极，前路谁能穷。钩索得悬解，妙寄饶归宗。跏趺憩莲社，叹息怀支公。
留别
作者：梵音
朝代：清

一一横担任所之，秋风秋雨是行期。去时莫定来时约，山水留人未可知。
一剪梅·寄题田边碧堂雨灯诗
作者：森川竹蹊
朝代：清
体裁：词

轻暖轻寒锁绮寮。雨也无聊。灯也闲挑。催花时节可怜宵。春意翘翘。诗思迢迢。夜壁无人蛩语骄。雨打芭蕉。灯掩罗绡。西风一阵冷萧萧。秋梦香消。诗梦魂消。
一痕沙·春到小庭
作者：森川竹蹊
朝代：清
体裁：词

春到小庭深院。暖动翠帘银蒜。一曲小阑干。倚风前。昨夜雨声灯畔。今日梅花墙面。春水和春山。更堪怜。
三台·立春日对雪赋
作者：森川竹蹊
朝代：清
体裁：词

见迎春风景皎洁，满天雪花飘舞。粉蝶儿、千万忽飞来，漫天地、何来轻絮。丝丝弱、冻柳垂银缕。问玉梅、幽香何许。竹无力、闲学横陈，似得意、著花枯树。乍青山鬟影老矣，碧水带纹明处。小雀子、栖止定谁边，黑影认、归鸦无语。皑皑里、夺得黄昏去。冷冷地、疏钟声度。扑窗软、似听沙爬，上阑轻、却疑花雨。正微吟闲酌薄酒，怯寒紧遮朱户。怕暗中、沁入嫩兰心，又应把、乔迁莺误。如今便、领略风流趣。算几人、能弄词赋。定谁是、摇棹骑驴，墨江上、小西湖路。
乳燕飞·寄怀中西筑水西京
作者：森川竹蹊
朝代：清
体裁：词

望断天涯久。算年来、相思若许，君能知否。梦里匆匆今年到，离别依然如旧。又早及、清明时候。三月长安风光好，见钿车宝马春驰骤。趁莺燕，问花柳。如今记忆君应有。定应思、当时景物，几番回首。何日与我重逢处，相共当歌对酒。对湖上、江边消受。莫使春光容易去，把这般意绪轻孤负。君记取，自今后。
兰陵王·秋夜
作者：森川竹蹊
朝代：清
体裁：词

西风急。万里长空一碧。眉如月、斜挂树梢，烂烂明星欲相迫。虫声满地湿。端的。娟娟露滴。阑干外，疑有雨来，正是秋声响萧槭。思量百年国。恁暮哭朝啼，哀怨之极。省来摇落真凄恻。问楚馆秦楼，美人才子，今宵合把珠泪拭。挹灯火呜唈。寻觅。又长忆。乍浏亮凄清，谁弄横笛。声声入破飞金石。欲使老猿啸，使潜蛟泣。声收风寂，漏悄悄，烛影黑。
十二时
作者：森川竹蹊
朝代：清
体裁：词

梅花丰韵，梨花姿态，桃花颜色。春花元命薄。怎杨花身迹。一点红情持不得。悄无言、绿云鬟仄。芳名不明说。记干支第一。
南歌子·梅月
作者：森川竹蹊
朝代：清
体裁：词

夜冷花梢月，春寒月下花。一脉暗香赊。翠禽飞去后，影横斜。
哨遍·论诗与小川岐山
作者：森川竹蹊
朝代：清
体裁：词

客语主人，诗贵自然，汝未知其义。吾说之，君莫谓吾欺。请前来、闻吾言矣。欲作诗。先当以唐为祖，欲知格调可三思。如谩斗清新，徒求奇巧，何为足挂于齿。自今来、莫误所归依。不然则、人呼鹤林鸡。吾不从吾，请问何如，主人之意。噫。客说何微。主人长叹喟然对。客既知其一，殊堪怜不知二。夫五帝殊途，三王异法，一人自有一人志。把无数诗人，强为同调，得非天下难事。念好新好古总由伊。君不见三唐亦参差。到如今、勿怪相异。吾元学浅才拙，赏恐陈难避。但知奇句新声别调，能使我诗清脆。客休重说是兼非。我从吾所好而已。
声声慢·听秋仙馆夜坐效蒋竹山体
作者：森川竹蹊
朝代：清
体裁：词

一年容易，一馆凄凉，人间满地秋声。修竹阴中，梧桐叶上风声。时时滴来冷露，和凄凄、砌畔虫声。小帘低、听凉灯影里，铁马声声。六曲阑干倚遍，向夜深人静，又有琴声。点点疏疏，怕听玉漏更声。回头忽惊又忆，是谁边、吹出箫声。今夜里，只缺他、一个雨声。
壶中天·琵琶湖上作
作者：森川竹蹊
朝代：清
体裁：词

白鸥飞尽，三万顷苍茫，太湖秋色。落日西风吹不断，片片去帆何急。雁外天青，鸦边山紫，山上云凝碧。仄身长望，一时豪煞词客。我欲横棹中流，披衿长啸，遣唤鱼龙泣。客里浑忘家远近，此意有谁知得。天女何之，琵琶响歇，笙岛空如昔。蓦然回首，一声何处渔笛。
夏云峰
作者：森川竹蹊
朝代：清
体裁：词

月明前。凉多处、微醉泥煞阑干。千里碧云洗玉，玉宇清寒。绛河无影，深院落、夜静如年。蓦地听、轻雷隐隐，幽趣惊残。正将心事相关。怕一时、姮娥意绪阑珊。蟾采乍无气力，云涨峰峦。雨凄风惨，看电闪、似墨坤乾。是处人间万事，过眼云烟。
夜合花
作者：森川竹蹊
朝代：清
体裁：词

话别当时，相逢今夜，可怜又是深秋。灯前把臂，还疑梦里寻搜。蛩语冷，桂香幽。似劝君、是处勾留。旧情依约，新寒料峭，殊喜心休。从今会聚悠悠。惟合风前月下，我唱君酬。丁宁嘱语，莫重提起乡愁。双赋客，两盟鸥。是从来、意气相投。直须联屐，同君俱醉，湖上江头。
天下乐令
作者：森川竹蹊
朝代：清
体裁：词

苍官护国。历历南朝天子笔。护国苍官。偃蹇虬龙五百年。南朝天子。隐岐归来云纚纚。天子南朝。寂寞园陵古木乔。
太常引·自题二十四岁小照
作者：森川竹蹊
朝代：清
体裁：词

封侯万里梦全非。赢得有情痴。瘦影可怜伊。廿四番、春风又吹。听秋仙馆，填词花影，未是鬓丝丝。忏绮问何其。得意处、风流自知。
如此江山·遣怀即自题小照
作者：森川竹蹊
朝代：清
体裁：词

封侯于我元无分，斯人岂非穷士。小技文章，虚名到老，只恐无闻而已。风流歇矣。恨人物如今，欲呼难起。乌鹊南飞，江山千古只如此。悲夫天地逆旅，算人生百岁，如梦如寄。一世之雄，今安在也，飘尽平生涕泪。风尘万事。叹天下滔滔，是谁知己。对酒须歌，苦心无益耳。
宝鼎现·春馀夏始倚声排闷
作者：森川竹蹊
朝代：清
体裁：词

牡丹庭院，芍药阑槛，春归如许。看嫩绿、临风凝笑，听彻潇潇前夜雨。恁薄倖、恨东风无赖，苦把韶华催去。看这里、东流江水，那更声声杜宇。昨日多少风流绪。到如今、一样尘土。小蛱蝶、蘧蘧梦醒，燕子空梁愁不语。问为甚、有蔷薇一架，系得馀春辛苦。奈满砌、苍苔渐积，葬送花魂无数。谁识枨触无端，漫念与、雕笼鹦鹉。少年人、意惹情牵，销魂凝伫。小禅榻、绕床烟缕。鬓影堪怜取。乍一线、黄逗帘栊，弄晚斜阳悽楚。
归去来·仙寿山房赏菊
作者：森川竹蹊
朝代：清
体裁：词

一院黄花地。重阳节、好晴天气。君家有酒须吟醉。算登高、还多事。故乡孤负南山翠。未归去、问君何意。谁知晚节陶家志。君长向、此中会。
归朝欢·仙坡博士自欧洲归招饮诸友于星冈茶寮
作者：森川竹蹊
朝代：清
体裁：词

去岁春阑人正去。今岁人归春已暮。此时怀抱那时情，平分伤别伤春苦。重逢相尔汝。朅来心事偏容与。问欧洲、江山半壁，狂墨洒来否。华屋飞飞双燕语。半日兴酣觞咏处。林泉都在夕阳中，风流滋味无今古。花落春事阻。也休漫把年光数。胜花时、绿阴幽草，冲淡得佳趣。
摊破浣溪沙
作者：森川竹蹊
朝代：清
体裁：词

薄晚新凉与病宜。小楼人瘦倚阑时。闲向风前独低唱，竹山词。一树梧桐无雨叩，新秋消息有虫知。借问如今谁作伴，是灯儿。
撷芳词·采兰
作者：森川竹蹊
朝代：清
体裁：词

临幽谷。寻幽馥。可怜世外佳人独。捋芳草。盈怀抱。望断天涯，赠谁投了。思三复。愁千斛。伤心懒把离骚读。双头好。同心小。采来又恨，梦遥人杳。
无愁可解·自题小照
作者：森川竹蹊
朝代：清
体裁：词

如寄一生，似梦半世。消磨岁月愁里。那堪春又秋，不如意也到底。碌碌青衫依旧矣。难得一个知己。悔不及、几噬脐。误我辈者，毕竟识字。我岂。到老无为，惟拥伍而游，世间馀子。哙等知不知，乐在红尘以外。磊块胸中拚一醉。一醉后、谱词而已。这词国许我，风流寄豪，是真个、别天地。
春夏两相期
作者：森川竹蹊
朝代：清
体裁：词

冷清清、绿阴庭院。潇潇细雨成晚。去也匆匆，春事有谁拘管。断肠窗外一声莺，不语梁间双栖燕。蝶梦如何，风意无赖，暮寒深浅。金炉炷尽香篆。恁酿愁时候，怎生消遣。一榻茶烟，刚见鬓丝吹满。青苔早葬落花魂，翠柳犹牵东风怨。苦被啼鹃，叫唤年光，夏来春远。
曲游春
作者：森川竹蹊
朝代：清
体裁：词

雨后东风暖，泛画船来去，游赏春国。镜水溶溶，蘸淡妆浓抹，黛眉山碧。雅爱香尘隔。不忍向、西泠而入。怕一时、万顷平湖，闲却不多春色。绣陌。垂杨烟密。著燕剪莺梭，随意相织。闲倚兰桡，望关心情绪，钿车踪迹。吹送红楼笛。问可有、绮怀消得。乍晚钟夕照南屏，塔尖暝逼。
更漏子
作者：森川竹蹊
朝代：清
体裁：词

秋院清清。到夜半空留，一点秋灯。就里潇潇、细风零雨，无限做出秋声。费了思量几许，秋梦不易成。有多少销魂，酒醒境悄，怎遣秋情。争奈数尽秋更。独自个无聊，枕倚秋屏。猛被秋虫、暗藏秋壁，将秋咒得伶仃。无可奈何时候，送秋感不平。便秋心秋意，发成秋词，也自零星。
望云涯引·寄怀竹隐
作者：森川竹蹊
朝代：清
体裁：词

知音无几，怎生不、相思极。羽落鳞沉，迢递故人消息。梧窗竹院，争奈连宵雨、独听得。一半分愁，与灯火无力。酒醒时节，叹潘鬓、丝丝白。问忍回头，重省那年陈迹。情之至者，须信三千里、抵咫尺。待汝新声，谱入蘋洲渔笛。
望云间
作者：森川竹蹊
朝代：清
体裁：词

归去来兮，心在去留，言兮归去来兮。即心为形役，惆怅而悲。实觉昨非今是，吾生已矣何之。引壶觞自酌，乐以销忧，天命奚疑。人间富贵，世上风云，莫言际会无机。槎泛蓬莱清浅，人老当时。知有待君猿鹤，何堪似此分离。朅来只怕，月明千里，后夜相思。
望梅
作者：森川竹蹊
朝代：清
体裁：词

探春时节。报梅花月濑，二分方发。谢故人、来促同游，约蜡屐登程，共寻幽绝。乍赋移居，叹孤负、佳期匆卒。怎留君不住，使我讵堪，话到离别。今宵暗愁恍惚。定神魂梦里，千里飞越。忆有人、吴市吹箫，要相见花前，为侬言说。一往深情，待明年、及时吟阅。赋暗香疏影，妙绝好词一阕。
朝中措·月夜忆亡友田中竹阴
作者：森川竹蹊
朝代：清
体裁：词

碧天如梦月如烟。夜色最凄然。新雁鸣过云外，有人瘦倚阑干。病馀何耐，暗愁万缕，追忆当年。怊怅玉楼高处，今宵应有星寒。
梅子黄时雨
作者：森川竹蹊
朝代：清
体裁：词

庭院深深，正梅子渐黄，成暝丝雨。看竹长蕉舒，一般如许。唯石榴花红几点，动人春色微微吐。香消处。酒也易醒，欢也难聚。鹦鹉。帘前私语。更黄昏渐近，琴韵遥度。到夜分潇潇，滴声悽楚。几处檐前敲梦破，可怜无计催愁去。愁千缕。散来做烟无数。
楚宫春慢
作者：森川竹蹊
朝代：清
体裁：词

韶华倏忽。匆匆里、东风吹老三月。又见落絮飞花，清明时节。惯惹新愁万缕，只病里、情怀都别。抵得茶烟禅榻味，药气氤氲，沁入鬓丝彷佛。疏帘窣地，金鸭冷、无语思量情切。昼静小庭深院，因何消歇。恁闷恹恹枕上，悄听彻、流莺声咽。可惜馀春问多少，又怕明朝，绿树新鹃啼血。
水调歌头
作者：森川竹蹊
朝代：清
体裁：词

水浸美浓国，闻说使人惊。金华山动，黄流混混与天平。失却千村万落，泛尽儿童老弱，生死不分明。一半葬鱼腹，谁肯吊其灵。果何罪，仰天哭，甚无情。回头历历，去年此日记曾经。三十六湾秋冷，十八楼头夜静，乌鬼获鱼鸣。相见无人地，一片月光青。
水调歌头·千岁楼对雨作
作者：森川竹蹊
朝代：清
体裁：词

山雨飒然到，风急暑威收。暗侵心骨如水，气味自悠悠。远处山头全白，近处山腰尚碧，旋复响飕飕。借问市井里，有此快哉否。峡猿吟，石燕舞，乱蝉休。人间世也，此景何处奈寻搜。多谢山灵解事，暗助词人幽思，我笔愧难酬。回首翠如扫，云破夕阳流。
水调歌头·琵琶湖上赋
作者：森川竹蹊
朝代：清
体裁：词

抬头天似水，低首水如天。水天仿佛万顷，一碧渺无边。障并巴陵山靓，画作洞庭帆映，缥缈夕阳前。点点晚鸦尽，暮色乍苍然。立多时，去难去，也生怜。不知明月，今宵解为个侬圆。我欲横吹铁笛，乍可呼醉仙客，对酒拍阑干。借问高楼上，黄鹤几时还。
水调歌头·闻樱岳喷火即柬竹居士
作者：森川竹蹊
朝代：清
体裁：词

炼石有何用，不是补天来。漫言地底藏火，此事真奇哉。敢是山灵游戏，抵得人间惊悸，有理亦谁猜。那怪古长爪，清浅说蓬莱。新生面，天有意，为君开。雷硠崩豁，划摆偏待试君才。君有如椽大笔，一洒直须裁出，天与好诗材。且把雁鱼促，翘望眼先揩。
水调歌头·题横川唐阳劝影酒庐
作者：森川竹蹊
朝代：清
体裁：词

酒无一斗量，诗有百篇才。有才而不多作，无量且衔杯。这个浅斟低唱，管甚王侯将相，独自笑咍咍。漫道劝孤影，暗里要人猜。形以外，惟有影，未忘怀。不知更有情者，与影一时来。难道梦中蝴蝶，且借醒馀风月，寄兴笔悠哉。背烛爱伊顾，吟骨瘦如梅。
水龙吟
作者：森川竹蹊
朝代：清
体裁：词

一轮明月中天，小楼今夜秋滋味。阑干六曲，垂帘卷尽，教风随意。玉笛飞来，乌栖不定，竹梧声细。看青天缥缈，碧虚寥阔，浑忘却、人间世。此景一年能几。到三更、四更难寐。兀然独坐，低徊今昔，遣怀无计。拍手高歌，大江东去，此情谁会。叹眼前、若许风光，目断玉人千里。
水龙吟
作者：森川竹蹊
朝代：清
体裁：词

都门回首谁边，火轮旋转舟如矢。侧身长望，海天阔处，青山迤逦。一角明霞，舟人指点，总州近矣。好烟鬟如许，相逢一笑，当时梦、乍牵起。独自无言屈指。便七年、重来此地。风涛如怒，我舟将覆，旧情能记。新感谁知，前题何处，风光如此。想诗人健在，凭阑凝伫，待吾来耳。
永遇乐·甲午除夕祭诗龛雅集赋
作者：森川竹蹊
朝代：清
体裁：词

爆竹声喧，祭诗人某，一年除夜。门柳颦眉，瓶梅笑口，漏泄春光乍。流香绿蚁，分辉红蜡，贾岛佛前閒话。醉陶陶、逢场作戏，不知外边寒也。可怜万里，从军塞上，载笔跨鞍行者。今夜思乡，明朝回首，定有边愁惹。谈何容易，杯盘狼藉，玉漏点更三下。想人散、深庵静处，熹微牗罅。
沁园春 其一 次高野竹隐见寄词韵却寄
作者：森川竹蹊
朝代：清
体裁：词

铁汝何为，乐莫乐兮，左弦右壶。把春秋冬夏，醉中经过，王侯将相，琴上驱除。苦向人前，公然愁惫，毋乃苍茫之极乎。须行乐，早烟蓑雨笠，载酒江湖。休重叉手撚须。只歌尽乾坤万象苏。更伯高敦厚，鹄元易刻，季良豪侠，虎岂易摹。然诺无轻，宝贵依命，终始相同真丈夫。君能记，这知音知己，未必无无。
沁园春 其三 次高野竹隐见寄词韵却寄
作者：森川竹蹊
朝代：清
体裁：词

仆更如何，歌即近狂，曲素未工。肯漫然呼汝，稼轩身替，胡为称我，槐史调同。仆答云何，君其莫误，知否侬才在下中。唯乘兴，几展笺呵笔，晕碧裁红。光阴若此匆匆。早燕燕归来去者鸿。有故人书到，衷心诚切，新词和就，兴会奚空。翠羽禽寒，落梅花白，今夜高楼三面风。吹箫处，把君词度与，明月帘栊。
沁园春 其二 次高野竹隐见寄词韵却寄
作者：森川竹蹊
朝代：清
体裁：词

有小森髯，酒乾百川，才倾万流。便诗兼今古，神惊鬼泣，词填长短，菊笑兰愁。口忌论钱，心嫌议政，只为斯文不敢休。平生事，把温柔作锁，敦厚为钩。休言地远天悠。盍来伴当年旧鹭鸥。定刘郎重到，桃千树发，诗人多在，气一时投。狼藉杯盘，留连光景，湖上亭台江上楼。情长久，怕离多会少，除梦中游。
河传 其一 秋词
作者：森川竹蹊
朝代：清
体裁：词

风弱。寒薄。碧花篱落，晓露深深。一声声惹怯秋心。蝉吟。微闻垂柳阴。奈何香梦无端醒。思量永。人去浑无省。镜台前。空自怜。鬟偏。枕痕双颊边。
河传 其二 秋词
作者：森川竹蹊
朝代：清
体裁：词

节序。悽楚。浓阴似梦，细风吹雨。断肠花瘦泪珠垂。粉衣。飘零蝴蝶飞。兰闺生受前宵月。无端别。彼此隔天末。向疏寮。叹无聊。魂销。满前秋寂寥。
湘月
作者：森川竹蹊
朝代：清
体裁：词

别何太急，叹人生聚散，难算朝暮。纵不长离，也可少、一片送行词句。望断天涯，如今无计，向此留君住。青山重叠，是君明日行处。从此水驿山程，君应矫首，惹新愁无数。更入家门，怕不似、当日有人相护。白鹤湾头，君休久滞，及早期重聚。西湖秋色，待君再到重赋。
满江红 其一 丁酉岁旦赋
作者：森川竹蹊
朝代：清
体裁：词

身世无凭，叹依旧、青衫碌碌。又看到、草堂春色，浣花之屋。谈易今朝禅榻鬓，祭诗昨夜幽龛烛。猛回头、早是一年前，惊其速。吾未受，朝家禄。天长授，江山福。把百年生计，好拚词国。学士微云传艳唱，女郎井水歌新曲。恁美名、千古本难期，何如仆。
满江红 其一 丙申岁晚赋
作者：森川竹蹊
朝代：清
体裁：词

逝者如斯，岁之暮、一何其速。人间世、不堪心感，者番枨触。索句花间春雨径，读书竹里秋灯屋。淡生涯、谁道个侬身，风流足。灵均九，休文六。平子四，先生独。借长歌排闷，短歌当哭。哭意未收悲意起，短歌欲尽长歌续。又无端、谱出满江红，难为曲。
满江红 其一 乙未岁晚赋
作者：森川竹蹊
朝代：清
体裁：词

逝者如斯，似流水、华年倏忽。当此际、沉吟何限，感多于发。一岁更无诗可祭，满腔除有愁如结。恁凄凉、争忍向如今，从头说。空听过，三春鴂。不受用，中秋月。把时光强半，病中消竭。容易斑成浓绿鬓，几层磨到封侯骨。甚因缘、袅尽药炉烟，休薰爇。
满江红 其一 壬辰岁晚作
作者：森川竹蹊
朝代：清
体裁：词

屈指心惊，问今岁、更馀几日。看人世、光阴如水，去乎何急。不遇生前天所与，无名身后吾偏惜。叹呕来、心血少知音，诗词客。胸里事，谁能识。中年感，百端集。向灯前呵个，冻馀吟笔。无月楼头鸿雁叫，欲霜夜半江湖寂。把一年生事数从头，空凄恻。
满江红 其一 戊戌岁晚赋
作者：森川竹蹊
朝代：清
体裁：词

白雪阳春，知音少、乐章遗曲。把长歌当啸，短歌当哭。柳七新声犹起虏，李家绝调空亡国。至而今、旧谱总飘零，宫商伏。嗟此道，无传烛。从何处，求正鹄。只万家红友，所论真独。时际乱离书惜少，可叹校勘无由足。不我抛心力费商量，知谁属。
满江红 其一 癸巳岁晚填词五阕
作者：森川竹蹊
朝代：清
体裁：词

迢递先茔，我到日、秋风飒飒。熊谷里、夕阳迤逦，树林周匝。古寺无人鱼寂寞，青山无恙蝉呜唈。向墓门、揾泪独低徊，心情怯。王道起，君恩洽。霸图已，臣家乏。看招提佳境，有红羊劫。曲径樵痕狼藉入，回廊鸟迹交杂沓。问有人、泉下听呼不，呼无答。
满江红 其三 丙申岁晚赋
作者：森川竹蹊
朝代：清
体裁：词

海角天涯，刚阅了、人间离合。相逢处、半催叹息，半牵欢洽。一梦封侯空委病，百年兄弟俱多劫。奈无端、误汝有为身，生涯乐。心头闷，如山压。胸中感，和云杂。把不平拚与，鬓丝禅榻。六曲阑边花影动，一丝风里烟茶匝。冷清清、心事问天乎，知无答。
满江红 其三 壬辰岁晚作
作者：森川竹蹊
朝代：清
体裁：词

旧雨零星，更今雨、亦相离错。夜深也、漏声将冻，四邻萧索。守岁灯花空暗淡，祭诗香影犹依约。正酒醒、人坐一窗前，情怀恶。霜街上，尨声弱。胆瓶里，梅花著。有早春消息，者番先觉。钟韵长催多少寺，晓光将动阑干角。便迎新送旧踏而歌，清平乐。
满江红 其二 丁酉岁旦赋
作者：森川竹蹊
朝代：清
体裁：词

村巷萧条，问何处、新年消息。门以外、有松而已，竟疑无历。呼侣犹听随渚雁，鸣珂何认朝天客。比长安、全别者番情，偏离索。冻馀砚，残馀席。磨馀墨，耕馀笔。淡生涯如许，自堪情适。度曲填词帘幕里，辛盘椒酒梅花侧。醉瞢腾、无事枕书眠，陈髯集。
满江红 其二 丙申岁晚赋
作者：森川竹蹊
朝代：清
体裁：词

三月东风，趁燕子、移居负郭。市声隔、枳篱茅舍，雨村烟落。杨柳陌头春骀荡，杜鹃声里花荣灼。拟范家、杂兴赋田园，安而乐。罗可设，门前雀。粮可饱，庭前鹤。是虽尤幽雅，亦偏离索。岑寂独居慈母老，萧闲偕隐山妻若。算夫君、百岁草堂词，雕虫错。
满江红 其二 乙未岁晚赋
作者：森川竹蹊
朝代：清
体裁：词

十丈红尘，长安市、竟难免俗。向郭外、清幽田地，我居新卜。不易于居移要早，无心出世辞须速。奈廿年、惯住此园林，离情促。曾手种，梧桐木。又亲洗，琅玕竹。算明年三月，与谁摇绿。红杏花前新燕并，翠杨丝里啼莺独。讶主人、何处锁词寮，东风扑。
满江红 其二 壬辰岁晚作
作者：森川竹蹊
朝代：清
体裁：词

吾泪枯时，猛回首、十年一霎。记当时、土封成处，霜严残腊。其貌在前情那耐，遗言入耳心偏怯。叹依然、碌碌旧青衫，难成业。母已老，身心乏。妹未嫁，鬟簪插。更弟成人大，转凭书榻。只道生涯犹淡泊，不堪心事殊纷杂。问甚时、能理一家中，情和洽。
满江红 其二 戊戌岁晚赋
作者：森川竹蹊
朝代：清
体裁：词

且往观乎，彼歌者、谁欤无著。笑世上、功名何物，漫争蜗角。不过纷纷名利走，一生心事无端错。楚凤兮、多事亦何如，田家乐。风尘外，无清浊。是非外，无今昨。甚王侯将相，梦中天爵。不见信陵君末路，妇人醇酒徒豪若。未如他、嘲世汉贤人，东方朔。
满江红 其二 癸巳岁晚填词五阕
作者：森川竹蹊
朝代：清
体裁：词

身世茫茫，向月边、花天落拓。二十五、年华如梦，绕枝乌鹊。词国朝廷关甚小，诗坛星斗看来灼。好强如、个里淡生涯，槃之乐。赠无处，溱洧芍。系不住，阳春脚。把不平分付，绮言罗谑。多病多愁长若许，知音知己难寻著。便问天、天也悄无言，空寥廓。
满江红 其四 丙申岁晚赋
作者：森川竹蹊
朝代：清
体裁：词

似水光阴，又早近、一年除夕。是一种、古往今来，感怀之极。车马城中忙事物，犬鸡郭外闲消息。向者番、求个不愁人，如何得。月窥罅，风侵隙。霜有柱，日无力。恁荒凉妆做，九冬之国。雁夜云遥微醉醒，霜天角晓尖寒恻。只可怜、一朵影当窗，梅花坼。
满江红·哭奠森髯先生墓下
作者：森川竹蹊
朝代：清
体裁：词

天道如何，将此恨、向谁言说。唤难醒、庄周昔者，梦为蝴蝶。短句早成今日谶，青山添个诗人碣。叫千回、魂魄不归来，香烟结。风中柳，凄伤别。窗外雨，还呜咽。见遗诗满壁，九回肠裂。春水香鱼休再唱，桃花乱落红飘瞥。料明年、三十六湾头，鹃啼血。
满江红·甲午岁晚填词三阕
作者：森川竹蹊
朝代：清
体裁：词

岁晚时光，被游晷、无端相促。抬头望、长安千里，总伤心目。冻叶飘萧霜满瓦，寒鸦飒沓风吹木。隐森森、何处数声钟，肌生粟。歌而擪，云梦竹。醉将击，渐离筑。叹茫茫身世，怎当枨触。墨染青衫衿尚涴，尘封古笔毫全秃。只可怜、一样不关吾，荣与辱。
满江红·题槐南先生罢官诗后
作者：森川竹蹊
朝代：清
体裁：词

蹩躄风尘，二十载、宦场刀笔。今休矣、酒天诗地，此才堪惜。到底难驯聊复尔，未闻致仕如斯急。彼何为、毁誉一时来，妄还极。知己者，求难得。知己感，多于织。叹世间馀子，看朱成碧。不过党人争利害，岂知文字关家国。亦争如、大雅独扶轮，风流客。
潇湘夜雨·十七夜雨
作者：森川竹蹊
朝代：清
体裁：词

刚是凄凉，真无聊赖，暗蛩四壁声残。都来无绪，独坐冷灯前。经一夜、阴云幂历，经一夜、明月团圆。看今夜，潇潇此雨，滴作断肠天。思量人世事，要知到底，过眼云烟。恨愁多欢少，好梦成难。谁肯识、深情似海，因甚度、长夜如年。丁丁漏，三更以后，伴我未曾眠。
点绛唇·湖上夜归
作者：森川竹蹊
朝代：清
体裁：词

月气惺松，一风吹作声悽楚。个中秋趣。那似莲心苦。漠漠新凉，香远烟迷渚。眠鸥鹭。夜深沉处。闲梦能成否。
熙州慢
作者：森川竹蹊
朝代：清
体裁：词

杜鹃台，看细雨斜阳，绘出秋早。病叶飘零，认远林鸦宿，凉柯蝉抱。凝泪晚花断肠，倦舞衰柳扶腰。无藉在处，怀人酒醒，护寒帘绕。端的思量不了。噫嘻世与我，相遗形貌。惆怅独悲，今吾所求多少。潘郎鬓丝染霜，感种种、中年欢杳。暗蛩吊。关心夜永灯悄。
燕归慢·寄题落合东郭归草堂
作者：森川竹蹊
朝代：清
体裁：词

燕燕于飞。恰东风社日，红杏开时。怜他寻旧主，传语卷罗帏。尘封梁上故巢危。待一夜、无声雨润泥。春阴懒于梦，问春梦，定何其。天涯远，故人少，长回首，极相思。草堂独自情深浅，要分付、与伊知。柴门流水绕笆篱。搭阑干、垂杨万缕丝。昨夜梦中见，尽依约，莫相疑。
玉楼春
作者：森川竹蹊
朝代：清
体裁：词

催花天气春阴嫩。无力东风寒一阵。碧纱窗外玉梅枝，枝上翠禽愁坐闷。帘栊不卷黄昏近。小院无人香篆烬。待听梦里雨声温，起看池塘芳草寸。
玉蝴蝶·送落合东郭归肥后
作者：森川竹蹊
朝代：清
体裁：词

赋别惊心时节，秋风初动，望里关山。几度回首迢递，驿路三千。酒醒也、晓风残月，魂消也、露蛩烟蝉。镇西天。暮云夕照，梦忆当年。无端。双星欲渡，一桥乌鹊，填了银湾。故园又见欢聚，心意缠绵。合知道、并肩帘落，曾抵得、待月阑干。最堪怜。风流一样，天上人间。
瑞雪浓慢·雪霁
作者：森川竹蹊
朝代：清
体裁：词

玉瓯世界，蕊珠宫殿，天做甚么游戏。夜来不月，白映琐窗，乍看到晓弄霁。梅花冻也，树杪并、一对幽禽影翠。忍嫩寒、把阑干一角，问有谁倚。汉青山，秦白水。我门外、总入皑皑里。闭门高卧，檐雀笑人，一任管吾何事。袁安宅静，梦风流、诗天酒地。记少年、向湖上亭台，捲帘一醉。
甘草子·访高野竹隐
作者：森川竹蹊
朝代：清
体裁：词

千里。几度相思，蓦地相逢喜。远道更绵绵，梦里经过几。芳草不迷词人履。似相识、故人门巷，更见风流订交始。赛十年知己。
疏影
作者：森川竹蹊
朝代：清
体裁：词

收珠拾玉。好出门一笑，何处投宿。郭外人家，残腊无多，梅花笑倚修竹。招邀谩说青山远，二十里、朝昏南北。想红尘、紫陌迎年，那似个侬幽独。古寺凄然吊古，马蹄正踏雪，池涨新绿。更曳吟筇，追趁新晴，访遍疏篱茅屋。情深一往酣嬉极，又唱出、竹枝新曲。最可怜、客里招魂，顿觉泪华盈幅。
百字令·夜坐有感填此自题小照后
作者：森川竹蹊
朝代：清
体裁：词

淡然如水，只娟娟日夕，此君为客。便此千竿修竹里，辟作酒天诗国。酒可消愁，诗能遣闷，底事嗟萧索。春风秋雨，省他多少寻觅。争奈感触无端，风流云散，文苑凄凉极。此恨年来牵不断，几度向空呜唈。知己难求，故人不见，我意除天识。竟然消瘦，近来何限情迫。
秋色横空·重阳寄竹隐
作者：森川竹蹊
朝代：清
体裁：词

秋色横空。对江山平远，望眼西东。满城昨夜潇潇雨，晴来满地西风。浮云外，夕照中。正几片轻飞霜叶红。那更欹斜雁字，去淡来浓。何耐故人别重。问黄花白酒，好与谁同。登高得意龙山会，天涯有梦游从。凭阑处，暮色通。恨这好重阳容易空。早隐隐催人，闻到暝钟。
红情
作者：森川竹蹊
朝代：清
体裁：词

清明寒食。总梦中过了，番番春色。恨雨颦风，落尽残花几怜惜。况是无聊意绪，拂阑角、垂杨无力。看昨日、蜂蝶园林，俄做绿阴国。莺默。杜鹃泣。只燕子引雏，颉颃斜直。砌苔欲积。那更池塘草深碧。寂寞空檐四面，蛛网罥、乱红残白。便问讯、今夜月，怎生照得。
绕池游
作者：森川竹蹊
朝代：清
体裁：词

倚阑干处，望断秋山秋水。秋万里。秋风满天地。秋原渺渺，唯有秋声而已。就中何事，夕阳迤逦。悲哉此气。换却人间之世。人间世。年年怎回避。秋人秋思，到底消愁无计。似此时节，待拚一醉。
绛都春
作者：森川竹蹊
朝代：清
体裁：词

韶光渐老，看嫩阴阁雨，绿树生寒。燕子软帘，秋千院落昼萧闲。残红欲尽垂杨懒，绕阶芳草芊芊。蝶寻芳倦，蜂收蜜了，景物阑珊。悄悄纱窗六扇，正人无气力，病易缠绵。遣我怎猜，缘何消受牡丹天。清愁入鬓东风晚。断魂分付啼鹃。绝无聊赖，猗猗绿竹半阑。
绿意
作者：森川竹蹊
朝代：清
体裁：词

帘纹水洁。似那时院落，一番明月。因甚如今，满地斜阳，迷了飞来蝴蝶。新阴欲染禽声绿，早渐近、黄梅时节。看不多、游迹湖山，只许梦魂飞越。此段清幽趣味，把词兴懒废，消遣无物。谁与商量，花信惟馀，魏紫姚黄堪说。休言放到蔷薇好，纵不恶、霎时飘瞥。便尚有、一种风情，应是比前全别。
绿盖舞风轻·湖上赋
作者：森川竹蹊
朝代：清
体裁：词

淡淡柳含烟，满地秋风，天妃庙前路。无数荷花，红香将化水，绿盖犹舞。画阁无歌，看依旧、珠帘低护。问如今、个个莲心，多少清苦。悽楚。只有斜阳，照遍一湖中，旧日鸥鹭。独自低徊，忆今宵、酒醒那人何处。梦觅魂寻，甚情绪、閒愁千缕。最关心，晓风残月无主。
罗敷媚·寄栗田鹤渚
作者：森川竹蹊
朝代：清
体裁：词

风风雨雨无聊赖，风也如秋。雨也如秋。淅淅潇潇一样愁。残灯虚幌寒衾我，恨在眉头。人在心头。真个消魂此夜楼。
芰荷香
作者：森川竹蹊
朝代：清
体裁：词

好湖山。放斜阳一段，鸦外鸥边。被风吹动，万荷叶叶香翻。低徊不尽，趁嫩凉、天女祠前。回首暮色漫漫。黄昏渐近，紫染林峦。便纵风光恁好，有词情多少，怎似当年。故人天末，那堪旧梦凄然。六桥无恙，问画楼、谁倚阑干。秋意早欲萦牵。横塘柳影，淡淡笼烟。
芳草·湖上作
作者：森川竹蹊
朝代：清
体裁：词

好湖山，繁华都歇，东风归去无端。可怜莺燕地，如今容易做、杜鹃天。新阴万树，被夕阳、照得无言。犹自有、横塘水涨，倒蘸烟鬟。芊眠。青薰芳草，是曾匀染，衬到裙边。玉人何处所，魂搜梦觅，记俊赏当年。怎生凝伫久，又使人、暗里愁牵。蓦地黄昏近也，一阵轻寒。
莺啼序·自题《花影填词图》
作者：森川竹蹊
朝代：清
体裁：词

东风一番入柳，并梅花放入。更吹送、廿四番番，一年春事如许。惹牵了、蜂酣蝶闹，无端听到啼鹃诉。好风光，多恨词人，那堪孤负。减字偷声，未足满意，又移宫换羽。便豪宕、秾艳双宜，北宗南派排谱。太风流、红牙板拍，任雄快、铜弦琶鼓。此情怀、无限酣嬉，共何人语。新愁沁骨，旧恨萦怀，总笔端写取。最不耐、雨丝风片，草长莺乱，寒食清明，落花飞絮。人遥水远，山重云叠，灯前月下相思候，正香消酒醒魂销处。今非昨是，兼将好梦心欢，短长任意成句。周郎去矣，世少知音，叹阿谁顾误。只有个、鸳梁才子，竹隐词人，那更秋波，有情禅侣。晨星落落，词坛寂寂，由来斯道无人说，把无双事业捐如土。须知我辈前身，敢是词星，向天问与。
蝶恋花·和竹隐
作者：森川竹蹊
朝代：清
体裁：词

庭院深深深几许。一缕沉烟，一桁疏帘暮。昨夜东风今夜雨。养花兼养愁情绪。病里春心依旧苦。苦费思量，又把相思数。杨柳陌头芳草渚。怕伊佳约无端误。
角招
作者：森川竹蹊
朝代：清
体裁：词

陌头柳。如今不耐藏鸦，正共人瘦。晚烟笼远岫。暮色满前，无限僝僽。消凝未久。听过雁、声声飞后。碧海青天只有。依然月影荒荒，照凄凉时候。依旧。被愁拖逗。萧萧永夜，无计能消受。不知今夜又。梦觅魂寻，因何厮守。空阶叶走。讶玉佩、何人来否。到底眠还不就。独相伴，灭明灯，丁东漏。
解佩令·竹溪题壁
作者：森川竹蹊
朝代：清
体裁：词

无鱼也好。无车也好。有千竿、修竹更好。修竹千竿，看绿玉、琅玕围绕。没些儿俗扰。前溪秋早。后溪秋早。惹清愁、一片还早。静里填词，拟竹屋、竹山精巧。更竹溪新调。
解红·夹竹桃
作者：森川竹蹊
朝代：清
体裁：词

熟视处，耐疑些。一株两样都不差。绝似青衣截红胜，未知是竹是桃花。
解连环·西都感旧词
作者：森川竹蹊
朝代：清
体裁：词

六朝山色。悬斜阳一桁，黛痕深碧。似向人、略露孱颜，把离情渐消，旧曾相识。一种风情，几回首、俊游当日。尽歌场舞榭，花勾酒引，不少怜惜。争奈梦魂历历。看江山信美，人今非昔。悄立尽、第四桥头，是依约当年，临去消息。影事前尘，怎问出、萧郎踪迹。拚消魂、水边度曲，柳边擪笛。
貂裘换酒·岁将暮矣。灯下独坐，百感猬集，走笔填词
作者：森川竹蹊
朝代：清
体裁：词

碌碌青衫子。最惊心、梦中断送，年华流水。悔误少年雕虫业，忧患人间识字。枉说道、风流如此。何必有情为眷属，算聪明、原不宜人矣。叹是者，易为累。灯前把酒长吁气。猛然间、低徊顾影，自怜身世。鉥肺镂心从今后，只要文章信美。留几卷、诗词而已。至竟苦吟生涯好，问功名、于我将何事。浮世梦，措之耳。
贺新郎·题霞庵《濹上题衿诗卷》后
作者：森川竹蹊
朝代：清
体裁：词

濹上繁华地。想风流、冶春兴趣，芊绵如此。展向竹梧幽居看，挥笔题词卷尾。算吾辈、钟情而已。鸥梦楼头当日梦，到如今、休再寻思矣。君试问，东流水。绮罗世界红香味。惜无端、等閒付与，莺儿燕子。岁岁重来前度路，仍旧风和景美。那人去、有谁知己。到底刘郎情尚重，合难忘、灯下闲容止。魂梦杳，可怜耳。
转应曲
作者：森川竹蹊
朝代：清
体裁：词

促织。促织。声在床边转急。金凫烟烬沉香。灯影迷离夜长。长夜。长夜。数尽丁丁漏也。
迷神引
作者：森川竹蹊
朝代：清
体裁：词

飘叶惊蝉，衰柳栖鸦，镇日疏雨。雨困黄昏，长安秋思无主。好笑迎、西洛客，向尊前相语。拚一醉、不知今夕何夕，风流如许。蓦地回头处。又旧游重数。几日勾留，春灯吴市风流府。忍再问、修箫仙侣。惹销魂一种，离愁别绪。
迷神引·送高野竹隐归任于北海
作者：森川竹蹊
朝代：清
体裁：词

燕懒莺慵三月暮。满眼韶华无主。垂杨踠地，暗长亭路。向长亭，将离别，怎生赋。指点青山外，君去处。怜煞青山影，绿芜阻。万种销魂，一种新愁绪。听一声声，啼鹃苦。唤春归也，又容易、催人去。算人间，难多得，是欢聚。后夜相思意，问谁与。生怕相思梦，竟无据。
酷相思
作者：森川竹蹊
朝代：清
体裁：词

竹里残莺愁暗诉。更鹦鹉、帘前语。记庭院深深鹃叫处。一声也，催春去。两声也，催春去。春梦依稀前度渡。又罗绮、吹尘路。奈难拾心欢飘似絮。香消也，潇潇雨。魂消也，潇潇雨。
采桑子
作者：森川竹蹊
朝代：清
体裁：词

东风庭院春如梦，花气迷蒙。柳色迷蒙。嫩日晴薰草色烘。娇寒痴暖将人殢，莺语惺松。燕语惺松。倦绣无言倚画栊。
金缕曲
作者：森川竹蹊
朝代：清
体裁：词

杨柳青青色。更莺花、满城如锦，节将寒食。微雨夜来新霁了，绿水溶溶似拭。恰染出、早樱红湿。蝶板莺簧春若许，好风光、谁忍成虚掷。君底事，别离急。当时欢笑相逢夕。那解道、西窗话雨，别时凄恻。肠断关山千里路，纵听鹃啼鴂泣。鹧鸪也、唤君留得。未必不如归去好，想凄然、驻马空长忆。回首望，暮云碧。
长亭怨·秋柳
作者：森川竹蹊
朝代：清
体裁：词

又吹暝、汉南微雨。瘦影无多，奈何悽楚。一桁西风，紧梳衰鬓尚如许。尽堪怜惜，鸦数点、长亭暮。暮色入苍烟，渐惨月凄风无据。千缕。是藏莺蔽燕，袅袅春风时序。重来那耐，只牵得、消魂情绪。便如今、再到章台，怕姿韵、摧残冷露。奈满耳蝉声，犹向斜阳低诉。
闲中好·松
作者：森川竹蹊
朝代：清
体裁：词

闲中好，与汝长为侣。月到眠瘦龙，风行响琴语。
雨霖铃·雨夜用柳七韵
作者：森川竹蹊
朝代：清
体裁：词

秋心凄切。问今宵苦，怎生消歇。窗前戚戚无限，霖铃雨响，飕飕风发。铁马丁东，更惹得、蛩语呜咽。奈脉脉、如水新寒，仄耳还听笛声阔。而今恨比年时别。恁不堪、独度销魂节。思量梦到何处，闲院落、海棠秋月。梦也难成，生怕单衾独枕虚设。却不要、人间閒愁，只与残灯说。
雪梅香
作者：森川竹蹊
朝代：清
体裁：词

小庭院，疏帘紧贴曲阑干。恨东风无力，吹成日日深寒。竹里梅花冻仍瘦，砌边残雪积堪怜。恁时候、几度寻思，春在谁边。含烟。柳无意，梦草池塘，一样贪眠。最是关心，怕他误了莺迁。鸦影凄凉夕阳外，雁声依约月明天。无聊赖、梦绕如今，除是湖山。
丑奴儿 其一 采桑怨三阕
作者：森槐南
朝代：清
体裁：词

黄金谩聘青丝笼，别后秋胡。别后秋胡。买得春蚕一死无。红裙休惹桑间露，未嫁罗敷。未嫁罗敷。难道推辞自有夫。
丑奴儿 其三 采桑怨三阕
作者：森槐南
朝代：清
体裁：词

马头娘子婵娟误，是恶因缘。是恶因缘。璘藉何曾一再眠。采桑歌苦无人识，有口难言。有口难言，热泪红蚕茧内煎。
丑奴儿 其二 采桑怨三阕
作者：森槐南
朝代：清
体裁：词

蚕丝会受无情缚，愿嫁儿郎。愿嫁儿郎。纵是秋胡也不妨。使君五马难回避，泪满倾筐。泪满倾筐。悔煞罗敷是女桑。
东风第一枝·墨上问梅
作者：森槐南
朝代：清
体裁：词

软雨无多，疏烟不了，酿花天气微暖。未将风意全柔，故教流水渐漫。寻春俊侣，绿鬓惹、草香沿岸。乍一枝、斜放墙头，讶许白须祠畔。人入梦、鹤心也懒。僧出定、磬声不管。蹇驴雪里曾留，竹扉月前几款。无言怅倚，索笑处、巡檐须缓。恐上番、春信匆匆，错促笛渔吹散。
临江仙
作者：森槐南
朝代：清
体裁：词

春水荡情流不去，盈盈脉脉兰舠。回波瞥见绿鬟娇。相思终透骨，红豆任香销。一别吴江深几许，自从浓梦难消。枉将金粉艳南朝。早知银海阻，只恨鹊填桥。
减字木兰花·丙午花朝后二日来青阁雨集席上作
作者：森槐南
朝代：清
体裁：词

残梅小院。不住娇莺啼雨啭。作意廉纤。巧织烟丝贴翠帘。留宾晚榻。评泊金荃开酒榼。为检乌丝。腻柳豪苏可意谁。
十二时·亡儿生日填此寄恨
作者：森槐南
朝代：清
体裁：词

小魂灵，夜梅坟下，呼汝无声埋矣。梦听得、呱呱啼起，八九屋头乌子。苦竹敲风，寒花写月，影在床疑是。猛一觉、欲唤无因，欲见不能，摇幌灯痕如水。在眼前，心头追忆。尽是彭殇一理。此日汝生，今宵我哭，一岁中间耳。十二时不断，斑斑是血是泪。又雨连、清明寒食，断鼓黄昏墟里。拜佛纸钱，哺儿麦饭，草树冥濛寺。杜宇声不断，斑斑土花凝紫。
卖花声·读孙君异题《岐阜提灯》词依韵和之
作者：森槐南
朝代：清
体裁：词

络纬织愁工。窗户玲珑。回廊西畔竹梢风。摇曳栖檐凉月影，铁马丁东。秋在碧花中。零落幽丛。依稀流出一萤红。瞥见那人团扇底，小髻蟠龙。
南歌子·春夕
作者：森槐南
朝代：清
体裁：词

迷蝶魂难定，春人酒易醒。夜深邻院罢调筝。帘外梨花如雪，月泠泠。
卜算子·台山晚步口占
作者：森槐南
朝代：清
体裁：词

独自上东山，山下开明镜。照出婵娟最小时，秀黛晨妆靓。独自下东山，山上闻清磬。叩断英雄末路时，芳草斜阳影。
台城路·乙酉七月三日纪事
作者：森槐南
朝代：清
体裁：词

江南人说伤心话，千村万村遭水。舶趠风前，黄梅雨后，节候常年如此。今番又是。见桥堕堤崩，决涛奔驷。惨祸滔天，众其鱼也可知耳。农夫呜咽暗哭，似哀鸿遍野，闻者酸鼻。唤女爷娘，寻亲姊妹，儿魄妻魂泥里。天乎忍矣。蓦荡尽田庐，漏生知几。便漏残生，也当饥饿死。
国香慢·送黄吟梅归清国即题其《东瀛游草》后
作者：森槐南
朝代：清
体裁：词

草绿瀛洲。被春莺宛转，把梦勾留。当时别魂销矣，饯子江楼。犹道题襟墨淡，待重续、汉上风流。何思掉头去，浩浩乘风，泛泛如鸥。碧云飞不断，渡蓬莱清浅，万里周游。遗珠沧海，探遍明月当头。谩说瑶华载乘，让奇句、古锦囊收。如何独披卷，忽与梅花，吟断离愁。
声声慢·凉夜听虫
作者：森槐南
朝代：清
体裁：词

丛铃碎佩，瑟瑟萧萧，凄凄切切檐前。风度回廊，还疑是、铁马回旋。声声搅人香梦，碧纱厨、茉莉球悬。银汉上，定红墙一角，伫尽婵娟。几处羁人离妇，恼人真聒聒，非断非连。唤宇啼床，灯残四壁凄然。偏怜无愁儿女，织金笼、联臂凉天。明月底，买秋声、风露一肩。
多丽
作者：森槐南
朝代：清
体裁：词

敛斜阳。筑波山色青苍。画船归、游人散也，流莺啭过横塘。渡江来、春波滟漾，随萍去、春絮颠狂。脉脉新娥，盈盈少女，风微月小大堤旁。浅草寺、淡烟疏磬，灯火隐垂杨。低回处，笙歌一片，何处平康。斗婵娟、金钗十二，楼楼姊妹凝妆。碧云鬟、萦回入梦，朱烟管、吹断人肠。尽是情深，非关价重，千金一刻合欢床。较侬意、屏山犹曲，更比翠裙长。缠绵话，作罗为镜，几度商量。
好事近·石埭招饮酣雪亭偶谱小词
作者：森槐南
朝代：清
体裁：词

望里万人家，衔尽半边斜日。一角海天烟际，有遥岑浮碧。菅公祠畔好楼台，来擪夜凉笛。唤取隔波鸥鹭，问芙蓉消息。
好事近·酒间即目再依前腔
作者：森槐南
朝代：清
体裁：词

沉李与浮瓜，也算绝销魂事。何况芰荷风露，且珠珠堪记。可人怀袖月团圆，凉自扇边起。树里乍流萤火，是灯痕如水。
定风波·玉池仙馆话雨尊前戏赠
作者：森槐南
朝代：清
体裁：词

兰烛三人影也摇。内中一个董娇娆。记得画帘琴与筑。板屋。十年来听雨潇潇。一样潇潇时节好。烟草。空濛春罨绿杨桥。今夜玉娥池上柳。消瘦。伊家门巷共萧条。
忆江南 其一 书三梦词人红叶书扇词后
作者：森槐南
朝代：清
体裁：词

生花笔，合是画眉馀。才子春魂销尽处，渠侬心事省来初。忍俊问何如。
忆江南 其三 书三梦词人红叶书扇词后
作者：森槐南
朝代：清
体裁：词

筝语歇，偷笑背银灯。年少多情由我损，春愁今夜为伊增。昨夜梦无凭。
忆江南 其二 书三梦词人红叶书扇词后
作者：森槐南
朝代：清
体裁：词

檀痕掐，艳句界乌阑。好好群娃都品定，卿卿一字费吟安。写到笑颦难。
忆江南 其五 书三梦词人红叶书扇词后
作者：森槐南
朝代：清
体裁：词

年华忆，管是可憎才。孔雀东南频反顾，鸳鸯七十尚徘徊。鬓影为谁颓。
忆江南 其六 书三梦词人红叶书扇词后
作者：森槐南
朝代：清
体裁：词

门前柳，憔悴任乌栖。今日树犹如此也，当时有美一人兮。芳草月凄迷。
忆江南 其四 书三梦词人红叶书扇词后
作者：森槐南
朝代：清
体裁：词

风流罪，忤佛篆烟斜。虚梦早知周是蝶，前身不合鹿衔花。悔煞有情些。
恋绣衾·阳历七夕戏赋
作者：森槐南
朝代：清
体裁：词

年时枉拜织女星。望流云、银浦杳冥。便一度、才相见，怅秋风、仙梦易醒。广寒宫阙嫦娥寡，怪红墙、私语恍听。敢今夕、先相见，被黄姑、偷乞鹊灵。
惜分钗·酒间戏作
作者：森槐南
朝代：清
体裁：词

先生醉。先生睡。几人肯晓先生意。便今宵。已魂销。夜雨谁家，水阁歌娇。潇。潇。歌声起。清于水。使君忘返能如此。奏鸾箫。戏兰苕。我梦更佳，十万缠腰。飘。飘。
摸鱼儿 其一 并序
作者：森槐南
朝代：清
体裁：词

雨濛濛、海棠花重，锦官城里羁旅。香泥早软游丝脚，犹唱腌樱新句。君忽去。道宿疾沉绵，不管离怀苦。无言小伫。敢是梦应醒，似真疑假，一片乱愁绪。刚肠也，割断柔情万缕。教侬凄咽谁诉。虚堂淅淅风吹叶，月底独修箫谱。怊怅处。多少恨、关河迢递还乡路。销魂莫语。正画角谯门，燕亭蝉驿，题遍黯然赋。
摸鱼儿 其二 并序
作者：森槐南
朝代：清
体裁：词

翠层层、绿阴阴里，清钟山寺敲暝。炎凉换了春婆扇，别恨不烦提省。灯火耿。甚三昧、禅床幽梦茶烟醒。无人管领。这雪藕湖头，采莼堤下，闲却白鸥性。芙蓉败，不是红颜善病。为他摇摆无定。葵能卫足休轻举，此意寄鸿持赠。衾屡整。又一叶萧然，漂堕琉璃井。风残露剩。想壁蟀移前，户蟏悬后，争奈药炉冷。
摸鱼儿·题陈衡山《梧月山馆图》
作者：森槐南
朝代：清
体裁：词

好凉风、簟纹吹皱，一池波月初转。寻声不是青蘋末，秋在碧梧深院。帘正卷。三两个人儿，谈笑挥蒲扇。清疏放散。爱萤火流烟，蝉吟坠露，立尽影深浅。秋如许，几处离宫别馆。魂销桐井槐苑。商声天地悲哉赋，独有读书人健。真可羡。叹我是、庞眉书客难消遣。愁工恨善。便画里清欢，月华梧影，也只梦中见。
春风袅娜
作者：森槐南
朝代：清
体裁：词

蝶飞来招我，导入谁家。前院落，后枇杷。闭门居、不见去年人面，但闻人语，微隔窗纱。乍近无声，潜回难舍，伫尽春风香径斜。燕子无心偶迎客，鹦歌传语快煎茶。无奈含颦未展，幽愁暗恨，要提起、又乱如麻。忙回避，唤双娃。重帘卸也，迢递天涯。断絮零萍，隔生春梦，绿阴青子，旧日桃花。销魂无数，记低帏双笑，投身膝上，松鬓堆鸦。
昭君怨·题画兰
作者：森槐南
朝代：清
体裁：词

惆怅佳人一别。环佩如鸣夜月。古壁写幽香。梦潇湘。摇棹黄陵庙畔。愁煞山长水远。南浦暮云低。赋魂兮。
暗香·读野口宁斋《出门小草》，用白石道人韵，即题其后，同竹溪作
作者：森槐南
朝代：清
体裁：词

数峰青色。拖绿芜夕照，山歌樵笛。岁暮出门，残雪鸿泥细寻摘。知尔吟情大好，敢孤负、奚囊枝笔。忽示我、一卷乌丝，雄夺古人席。诗国。喜不寂。使击节感叹，惨澹功绩。挹之不竭，泉涌才思写长忆。侬亦当年驻马，熊古寺、花寒苔碧。愧草草、歌一曲，未曾做得。
柳色黄·和鬓丝禅侣即以为赠
作者：森槐南
朝代：清
体裁：词

屋角鸣鸠，花外乳莺，呼雨齐发。烟中飞去飞来，草碧一川浓泼。声声渐近，转过曲径幽廊，君家亚字阑干末。小史与薰香，料填词刚歇。泥滑。禽言有趣，筝语无心，隔帘飘忽。人面依稀，早觉神魂飞越。桃花一笑，怪底几许才人，生生愿学秦宫活。为问鬓丝禅，恁春愁难拔。
水调歌头
作者：森槐南
朝代：清
体裁：词

文章固小技，歌哭亦无端。非借他人杯酒，何以沥胸肝。毕竟其微焉者，稍觉可怜而已，到此急长叹。精神空费破，心血自摧残。论填词，板敲断，笛吹酸。声裂哀怨第四，犹道动人难。摩垒晓风残月，接武琼楼玉宇，酒醒不胜寒。谱就烛将灺，泪影蚀乌阑。
水龙吟·清国余寿平介孙君异徵乃祖八十、乃父六十大庆寿词，倚声二阕应之
作者：森槐南
朝代：清
体裁：词

八千年里春秋，千年一度蟠桃候。老彭八百，算来才到，半开红昼。八十平头，只当清晓，饭胡麻后。渐天鸡碧树，扶桑红日，移光照，南山秀。笑举百壶清酒。有嘉宾、瑟琴齐奏。儿周花甲，孙期鼎甲，彩衣回袖。舞影翩然，和而降者，瑶池阿母。料天边罕见，故来欢聚，作人间寿。
永遇乐·竹隐脚疾已痊，上都来访，喜而有作，时七夕后四日
作者：森槐南
朝代：清
体裁：词

银汉红墙，黄姑织女，昨夜相见。欢合悲离，盈盈脉脉，一水犹言浅。销魂何限，钟情我辈，惯惹燕愁鸿怨。更谁识、年年一度，会阻山川悠远。长安七月，凉风吹动，瑟瑟蟋床萤扇。慰我幽怀，苏君病骨，重度函关栈。笑卸行装，豆花篱落，疏雨梧桐深院。恐回望、天边鹊驾，脚跟又软。
沁园春·丁亥五月二十六日，新桥千岁楼，姚志梁招饮，酒间率填
作者：森槐南
朝代：清
体裁：词

地是新桥，客多故人，君且衔杯。更乐莫乐兮，歌裙杂坐，仙乎仙者，舞袖纷催。香泽微闻，玉山将倒，休道春归不复来。风光冶，便百花虽尽，此宴还开。况看残药翻阶。愧荡子菖蒲仆岂才。只枨枨触绪，隔帘弦素，星星记梦，夹巷楼台。月榭筝徵，风廊笛逐，毕竟贤于博弈哉。酣嬉极，恕狂奴故态，纵酒追陪。
沁园春·丙戌上日漫填
作者：森槐南
朝代：清
体裁：词

肥马轻裘，鬓影衣香，尽态极妍。有王公侯伯，深闺贵戚，红尘一片，非雾非烟。紫阙朝正，朱门投刺，几阵香风吹醉旋。官梅笑，笑野梅花底，谁拜新年。青毡。旧物依然。更断墨零纨残简编。但乐章琴趣，酒中清课，花飞钏动，梦里初禅。衮衮诸公，寥寥知己，敢道春光如线牵。非吾分，甚美人筝影，扶上青天。
沁园春·君异归计已决无物为赆六叠前韵以志别
作者：森槐南
朝代：清
体裁：词

我唱骊歌，君有刚肠，蓦地掷杯。果决然归矣，断鸿南下，黯然销者，残照西催。小住为佳，前言休戏，后约明年来不来。相思处，盼千秋一日，怀抱难开。沉吟独立庭阶。奈自别江郎消尽才。任门前月堕，幽坊冷市，湖阴烟闭，舞榭歌台。契合三生，情深一往，世上那知其故哉。云天阔，又联诗换酒，魂梦遥陪。
沁园春·孙圣与次韵见寄再用前韵
作者：森槐南
朝代：清
体裁：词

屈指人生，每听清歌，举几酒杯。算少年裙屐，醉醒难记，中年丝竹，哀乐闲催。篪短吹愁，铗长弹泪，不独花销英气来。无聊赖，但知音相遇，一笑颜开。休思月地云阶。肉食者何曾解爱才。料与其痛饮，混荆卿市，不如东蹈，登鲁连台。握手论交，拈毫换舌，肯觅蓬莱仙药哉。谈心曲，待玉池楼榭，吟侣同陪。
沁园春·并序
作者：森槐南
朝代：清
体裁：词

果倦游耶，乃尔牢愁，盍倒百杯。猛耳酣心热，悲歌筑破，蜡明灰灭，清泪铅催。狂便能醒，欢常入梦，是雨潇潇曾听来。回肠处，又新声翻也，水阁帘开。淋铃依旧鸣阶。尽今日郎当当日才。记风怀左右，陈娥卫艳，萍踪南北，吴市燕台。东海尘生，瀛洲草老，郁郁真居谁土哉。无同调，愧粗豪似我，尊酒重陪。
沁园春·森川竹蹊《得閒集》题词
作者：森槐南
朝代：清
体裁：词

病是恹恹，也算人生，此际最闲。使闲中乐趣，金尊檀板，病中诗梦，红粉青山。春鸟园林，秋花亭榭，恐怕潘郎星鬓斑。流年早，伴帘前咏絮，谢妹烟鬟。蚕眠。又界乌阑。问拟草新词删不删。定小红吹笛，奴儿非丑，杨柳解舞，菩萨何蛮。倚竹幽居，怀人妙句，肯道频伽吟骨僝。佳人笑，试相思琴调，流水潺湲。
沁园春·玉池席上赠清国姚石泉徐凤九
作者：森槐南
朝代：清
体裁：词

澒洞乾坤，沧海横流，白日欲趖。叹职方图里，吐蕃突厥，羁縻州外，德法英俄。万里氛烟，三年战垒，赢得沉沙折戟多。望威旅，正不知何国，楼舰频过。任他铁券山河。猛骤雨飘风可奈何。且早防强敌，长城饮马，休思前畔，同室操戈。有客观风，凭谁指日，渺渺愁予三岛波。春光好，蓦伤心溅泪，花鸟知么。
沁园春·读《历下游志》书后五叠前韵
作者：森槐南
朝代：清
体裁：词

苍莽中原，磊落此人，日三百杯。或赠黄金钏，酬青玉案，拍红牙板，唱绿腰催。掉舌坚城，拄颐修剑，便见山东形胜来。前贤迹，问碧霞宫侧，白雪楼开。迟回下上梯阶。合更慕愚山一代才。定浩歌沧海，气摇山岳，妙诗平地，神悟楼台。忽向扶桑，飘然而往，九点齐烟何小哉。麻姑笑，笑地行仙到，玉女领陪。
浣溪沙·送岩谷涟山人之西京
作者：森槐南
朝代：清
体裁：词

白袷风流俊少年。西京佳丽小游仙。三条桥畔四条弦。马首才红霜后叶，鸭头初绿镜中天。明年春水也涟涟。
浣溪沙·雪夜梦醒
作者：森槐南
朝代：清
体裁：词

清夜沈沈梦乍醒。沉香火冷有微星。凭谁指点索银瓶。翠袖讶摇明月帐，金钗恍叩玉真扃。梅花香雪韵空庭。
浪淘沙·题石埭《新潟寻句图》后
作者：森槐南
朝代：清
体裁：词

越女艳临风。妙舞惊鸿。芙蕖七十二桥红。总被伊人寻句尽，主客图中。此后月当空。筝笛帘栊。不须换羽与移宫。一卷竹枝花十八，持与玲珑。
清平乐
作者：森槐南
朝代：清
体裁：词

簟风帘露。月淡云疏处。如水新凉吹入树。做一声声秋趣。碧花篱角虫声。碧纱橱里人声。乍密旋低夜半，似啼疑怨天明。
清平乐
作者：森槐南
朝代：清
体裁：词

酸文读过。香灺零星火。一阵灵风吹满座。闪闪漆灯飘堕。流萤梧竹幽轩。乱虫薜荔颓垣。月照瓜棚豆架，今宵又是中元。
满庭芳
作者：森槐南
朝代：清
体裁：词

鸟语樱厨，花临兰膳，一家无限春风。恰分华字，吹入酒颜红。却笑霜华满鬓，堪侍奉、鹤发仙翁。扶鸠杖，重调竹马，来岁是还童。诗筒传盛事，苏门啸客，夙识孙桐。便蓬山拾草，遥祝高嵩。我愿盈盈海水，望空泻、碧玉壶中。聊持赠，词人锡老，酬贺愧难工。
满江红
作者：森槐南
朝代：清
体裁：词

今雨欢逢，斗酒会、来如其突。快一吐、平生奇气，满胸蓊勃。早被坐中红袖拥，莫辞觞面黄流凸。若有人不乐暗攒眉，深杯罚。人间世，空奄忽。嗟聚散，伤存殁。莽渔郎大醉，一声呵咄。我辈只应将佛骂，他年那可无名没。向要离冢畔请相邀，诸君骨。
满江红
作者：森槐南
朝代：清
体裁：词

昨雨鸣阶，扑簌簌、一庵黄叶。呼不出、殇魂灰冷，纸钱如蝶。赤子无知何事罪，青枫还洒谁人血。瘦夫妇、彳亍哭临风，酸眸裂。偎娘抱，投怀月。凭爷抚，垂眉发。四年间赚我，笑容嫣瞥。纵使成人徒自苦，可知处世吾元拙。默焚香、祝尔早升天，烟萦结。
满江红 其一 秋兴三首
作者：森槐南
朝代：清
体裁：词

试望平原，看白骨、青磷无数。空葬送、南山落叶，北山风雨。断井颓垣废草合，玉鱼金碗荒萤护。更莹莹、啼眼似招人，幽兰露。何如怨，其如诉。更如泣，还如慕。是啾啾鬼唱，鲍家诗句。心血千年磨不灭，丘陵终古谁为主。剩悲凉、满目断肠秋，伤心暮。
满江红 其三 秋兴三首
作者：森槐南
朝代：清
体裁：词

别苑离宫，秋瑟瑟、最伤心者。一霎里、朱颜改变，水流花谢。惟道梦惊蝴蝶漏，无端霜裹鸳鸯瓦。认朦胧、树色隐昭阳，乌啼夜。君王侧，阑干下。侍琼宴，斟珠斝。又回身笑瞥，衣香吹麝。豆蔻梢头红透了，帘前刚是春寒也。到如今、明月影空圆，姮娥寡。
满江红 其二 秋兴三首
作者：森槐南
朝代：清
体裁：词

酒醒今宵，黯然者、人生惟别。何况个、荒凉一路，晓风残月。楚客江潭憔悴死，吴娘水阁凄寒彻。旧青衫、还对老裙钗，琵琶咽。儿女泪，偏痴绝。沦落感，何凄切。似勾阑啁唧，啼蛄自热。谁道心犹同古井，可怜身亦如秋叶。恁朝歌暮哭镇飘零，都休说。
满江红·《淞水骊歌》题词永井禾原嘱
作者：森槐南
朝代：清
体裁：词

如此江山，放屠伯、公然排闼。好宴席、黄须碧眼，请来哺啜。海岱惊风残日陷，燕都古水荒沟咽。痛苍黄、孤寡走秦川，龙楼诀。淞水上，骊歌烈。声变徵，冠冲发。饯日东佳士，鲁连高节。四百州尘腥羯满，三千年国坤维折。纵颠危、相济仗同舟，今难说。
满江红·秋怀次韵
作者：森槐南
朝代：清
体裁：词

菊悴兰憔，正触目、伤心时节。矫首望、前山落照，乱鸦如叶。似此恨人惊未已，去他懒妇间无发。况满阶、促织一钩丝，声声绝。谈时事，书空咄。笑轻薄，身名灭。算传人一代，无非奇烈。仰屋漫传穷士著，过河徒作枯鱼泣。悔半生、弹尽马卿琴，冯谖铗。
满江红·赠默凤道人
作者：森槐南
朝代：清
体裁：词

凤尔无言，空敛尽、烟霄彩翼。笑多少、文章奇瑞，半文钱值。蹈信甘输黄鹄举，归昌难避冥鸿弋。便丹山、咫尺亦天涯，飞无力。梧桐树，聊栖息。琅玕实，还堪食。奈楚狂歌放，是穷愁极。材大古来为底用，江湖湖地虫啾唧。敢随鸦、犹作凤凰声，何如默。
满江红·题海天花月总沧桑图
作者：森槐南
朝代：清
体裁：词

落叶如鸦，白门外、秋飙萧瑟。咽不断、南朝残照，暮潮如昔。败苑青芜萤闪淡，故宫蔓草虫啾唧。一声声、寒雁渡江来，哀笳急。英雄血，刀锋涩。儿女泪，青衫湿。叹兴亡转瞬，有谁怜惜。月怨花嗔人不管，春荒秋瘦天难必。剩伤心、一片秣陵烟，空陈迹。
疏影·菊影
作者：森槐南
朝代：清
体裁：词

疏篱月逗。似飘零满地，应笑欧九。仔细诗人，风雨重阳，分明只是消瘦。缘何淡到司空品，恰对个、花无言候。觅落英、一片幽香，又被蝶迷前后。记得当时浅醉，傲霜尽态艳，瓶胆如斗。笑著黄絁，金粟离披，仿佛仙乎人否。尤怜晓梦回时节，烛灺横陈依旧。待殢人、卯酒惺忪，浸入半衔杯口。
百字令
作者：森槐南
朝代：清
体裁：词

吾乡高子，偶江湖载酒，相逢京国。胆破将军铜铁响，久已辕门倒戟。君尚虚心，独于空谷，翠袖相珍惜。竹山遗韵，竹垞何肯争色。徙倚自念平生，天寒日暮，只是耽岑寂。忽掷酒杯酣以往，颇谓淋漓豪极。愿把琅玕，试调商徵，截作苍烟笛。临风一和，戛然鸣玉双击。
百字令
作者：森槐南
朝代：清
体裁：词

客能歌否，有弹箜篌者，李凭中国。锦瑟年华行乐耳，酒是割愁戈戟。泣露衰兰，萦烟蔓草，提起谁怜惜。古伤心语，黯然天地无色。几处华屋山丘，园陵乔木，赢得斜阳寂。石马临风悲缺耳，维昔繁华穷极。我偶言愁，君胡不饮，为弄桓伊笛。怅无言处，破窗枯叶飘击。
百字令
作者：森槐南
朝代：清
体裁：词

梦为蝴蝶，赴大罗天上，众香之国。栉栉银云花四照，鸾御前驱凤戟。若木红腾，流霞紫夺，一擘蟠桃惜。三千年里，此时才见春色。讵想大小游仙，黄粱炊许，顷刻分喧寂。天乐飘飘犹在耳，惝恍离迷无极。忽悟空华，何如旷达，尽掣蛟龙笛。一声吹破，笑将如意硼击。
百字令
作者：森槐南
朝代：清
体裁：词

醒而狂者，只虫娘赘婿，蚁王槐国。不是乌衣门第旧，亦岂世家棨戟。文字撑肠，诗篇棘手，贻笑才人惜。裙红钗紫，个中聊且生色。若不选舞徵歌，风流跌荡，颇觉欢场寂。休道妇人醇酒计，末路无聊之极。急管繁弦，竹啼兰笑，铁裂悲腔笛。英雄堪骂，不妨挝鼓三击。
百字令·与人论词仍用前韵
作者：森槐南
朝代：清
体裁：词

填词一道，爱六朝金粉，花庭芜国。正者鸭头春水绿，变者奇峰攒戟。惟性能灵，有神言语，雕琢心肝惜。精微孤诣，绘来声影香色。无奈说梦痴人，茫然不解，一任风流寂。天遣扶桑生吾辈，出语何伤狂极。笑煞荒伧，原无夙慧，信口吹村笛。一般天水，北宗南派排击。
百字令·余在史局，分纂元天间史料，知甲越用兵，世传尤妄，填词一阕纪之，仍用前韵
作者：森槐南
朝代：清
体裁：词

乾坤板荡，叹虫沙蛮触，乱如麻国。若大英雄何在也，无数断戈残戟。古血斑斑，荒苔漠漠，埋没空嗟惜。山阳外史，借他聊润奇色。纵尔粉本葫芦，虎争龙战，一样收场寂。香卷青编商榷处，始觉流传荒极。七尾城霜，千隈川雾，夜月行宫笛。口碑无据，不堪谬误纷击。
百字令·墨水酒楼邂逅梦楼话雨校书仍叠前韵
作者：森槐南
朝代：清
体裁：词

梦楼听雨，算相思初种，豆红南国。平日自誇年少气，倒拔倚天长戟。为雨全销，且毋多酌，酒涴罗裙惜。鬓边花笑，背灯偷晕黄色。谁料墨水楼台，重相逢处，不比那宵寂。扇影衣香纷四座，中有目成情极。侬也肠回，卿还胆怯，聒耳筝琶笛。人前回避，暗中松钗微击。
百字令·夜与客饮，酒酣兴王，走笔填词，自题小照后，以代答宾戏
作者：森槐南
朝代：清
体裁：词

仆心如水，住如烟如梦，如秋诗国。偶尔引杯留小照，更飒须髯如戟。客曰豪哉，斯才佳矣，清瘦还堪惜。不知何苦，嗜诗仍甚于色。答道风月江山，人间万事，何景非萧寂。试架凭空楼一所，莽莽苍苍之极。外有愁城，中多乐地，醉按呜呜笛。此声堪听，请君燕筑同击。
百字令·用前韵再题玉池道人画梅
作者：森槐南
朝代：清
体裁：词

玉池仙馆，蓦空明幻出，白梅花国。老树横斜霜骨劲，如铁苔枝交戟。何逊风流，林逋眷属，无鹤曾何惜。扬州一夜，二分明月添色。梦被翠羽呼回，淡灯凝定，忽学僧枯寂。一种曼陀香亦妙，捉麈夜谈清极。泼墨生云，散花如雨，嘱客休拈笛。笑披娟素，砚冰铿然应击。
百字令·用前韵简阪口五峰高野竹隐索和
作者：森槐南
朝代：清
体裁：词

故人何在，莽山河北越，是英雄国。闻说杉公城上月，照见霜台雄戟。泯泯江流，茫茫沙碛，成败何须惜。三更过雁，一天星动寒色。那更新潟繁华，海腾歌吹，足补风云寂。越女如花裁白纻，春浣鸥波香极。巷赛乌衣，楼疑黄鹤，梅落江城笛。知君豪宕，兴来牙节闲击。
石湖仙·并序
作者：森槐南
朝代：清
体裁：词

听秋声馆。有潘宋风流，词赋凄惋。须信古伤心，自平分、秋声一半。铜铺蛩切，小枕簟、碧梧凉满。萧散。看竹君、也被秋管。婵娟几时濯雨，又疏疏、萧萧露浣。滴恨敲愁，似和歌腔长短。竹屋秋词，竹山秋谱，更催人按。徒自叹。侬同织妇还懒。
祝英台近
作者：森槐南
朝代：清
体裁：词

俏云英，他未嫁，香赠一囊麝。泄露春光，门柳最纤冶。便令闭置帏中，兜然相见，捲帘处、牡丹开也。点罗帕。多是花泪胭脂，教侬暗愁惹。摇漾芳魂，愿学蝶飞乍。向他钗股裙腰，绸缪招展，好折證、梦儿非诈。
笛家·己丑重阳黎公使宴集席上作
作者：森槐南
朝代：清
体裁：词

秋水长天，碧云红树，望中风物，夕阳迤逦明如绘。万家烟霁，九日尊倾，珠帘画栋，冠裳高会。节使风流，坐宾潇洒，翰墨因缘在。擘华笺，侧乌帽，翠袖笑嫣款待。我辈。醉拚今日，销魂悦魄，钿笛银筝，肉跃神飞，酒池歌海。那更阵阵紫云回舞，颤颤小黄花戴。礼乎能宽，谑兮须善，狂笑持螃蟹。粗豪甚，又谁知，窃较十眉娇态。
绮罗香·春雨
作者：森槐南
朝代：清
体裁：词

做暝微飘，将愁顿酿，湿絮濛濛而下。寒食春城，肯是禁馀烟也。莺自恨、叶底声流，蝶自疑、草间魂化。只衔泥、燕子归来，落红翻涴画梁架。香蕉门巷独掩，记起明朝，约伴鞦韆春社。似此冥迷，几度向天轻骂。背熏笼、还数佳期，偏板屋、不多欢夜。总沉昏、润透罗衾，泪丝双袖惹。
绮罗香·湖上望东照庙
作者：森槐南
朝代：清
体裁：词

庙树红疏，湖荷碧蘸，不问何朝今古。华表归来，鹤意合羞鸥鹭。叹城郭、亡国遗墟，闹京华、软红香土。只青青、镜里螺鬟，依然如画好烟雨。渔樵閒话往事，眼见销沉霸业，凄凉祠宇。当日烽烟，记是义军屯处。铅泪泻、卧棘铜驼，香火并、散花天女。剩池中、劫后残灰，做莲心更苦。
蝶恋花·戏赠缝儿
作者：森槐南
朝代：清
体裁：词

小阁拈针无气力。掷谱鸳鸯，嗔是相思式。却索尊前人爱惜。缝儿小字郎须识。昨夜铜壶莲漏滴。红颊潮霞，浅笑灯前匿。翠黛今朝匀不得。眉心妙晕些儿墨。
蝶恋花·谢春星赠桂花
作者：森槐南
朝代：清
体裁：词

梦续骚人情种也。月底修箫，四散天香夜。仙佩珊珊吹得下。步虚应是星冠者。折赠蟾宫花影亚。含笑无言，月隐西岩罅。怊怅彩鸾难并跨。青天碧海空牵挂。
蝶恋花·谢鬓丝赠兰
作者：森槐南
朝代：清
体裁：词

苏小门前油壁路。记得横波，满眼盈盈露。风雨西陵松柏暮。同心不见啼幽素。骢马郎君行撷取。萧艾丛中，翠烛零星处。此后瓷盆期隐护。当门莫再锄将去。
蝶恋花·题鬓丝禅侣《花影填词图》
作者：森槐南
朝代：清
体裁：词

蝴蝶生生花底住。那似檀郎，花影填词处。可可春鬟频顾误。画成不管秋娘妒。忏绮庵中情未悟。几度徘徊，抱影花相慕。影乍无踪花堕雾。斜阳早转廊阴去。
贺新凉 其一 甲申六月中浣，接高野竹隐书，赋此代简
作者：森槐南
朝代：清
体裁：词

何物无情否。便销魂、人间一样，别离时候。芳草含烟烟暗淡，那忍匆匆骊首。不能折、河桥新柳。悔我祖筵偏错过，但今宵、遥饯天涯酒。凄绝也，醒而后。半床灯火微如豆。独低徊、彷徨延伫，凝望更久。何处雁声传信到，以道恹恹依旧。憔悴色、客衫还又。一自扶持还故里，比从前、少个乡愁有。不忘者，知心友。
贺新凉 其二 甲申六月中浣，接高野竹隐书，赋此代简
作者：森槐南
朝代：清
体裁：词

我亦难忘者。是风流、玉池仙子，冶春诗社。点染断桥杨柳色，又早双鬟唱罢。好眉黛、青山如画。同调追随两三辈，让夫子、和出阳春寡。好传做，旗亭话。几时扶病乘鞍马。古函关、萧萧驿路，夕阳西下。客舍沈吟思我处，正是我思君夜。共回首、小湖台榭。屈指半年人聚散，料尊躯、善保炎阳也。仆无恙，休牵挂。
贺新凉·读《红楼梦》用孙苕玉女史韵
作者：森槐南
朝代：清
体裁：词

情者痴如此。最伤心、迷花蝶化，吐丝蚕死。犹记屏山眉黛蹙，懒把娇鬟拢起。空绘了、盈盈秋水。梦见分明醒恍惚，只风前湘竹吹斑泪。将影写，个人字。今生受尽凄凉几。算知心、鹦哥雪白，侍儿鹃紫。氲薄难翻前定数，通道人间世事。离不脱、玉埋香瘗。悔煞前生联木石，便灵河岸上相逢未。谁长养，恨芽翠。
贺新凉·题上村《卖剑诗稿》即送其赴北清
作者：森槐南
朝代：清
体裁：词

卖剑休归者。是坤舆、春农销甲，太平时也。虎掷龙挐强食弱，宇宙争雄竞霸。况怪雨、盲风东亚。悬著中梁闻鸣啸，把佳人、尽换千金马。谁更敢，忍心舍。读君诗卷灯将灺。看霜空、如虹白气，斗牛间射。此去燕台酣被酒，击筑悲声一下。望蒙鞑、旷原平野。白骨黄沙空耕战，莽山河、奉赠无人谢。须斫地，浩歌写。
贺新郎·简寄孙君异兼谢久阔
作者：森槐南
朝代：清
体裁：词

不见孙郎久。问催妆、情人碧玉，妙歌成否。蓬岛春风饶艳福，好把浮名换后。拚醉昵、银筝红袖。嗟我风尘欢聚少，便妻梅、也自伤消瘦。知苦是，吏人妇。不多香梦催残漏。早天明、霜靴橐橐，府中趋走。镇日几时能见面，赢得形孤影负。羞对镜、閒愁春昼。似此生涯无赖极，正夫君、拥髻消魂处。应一笑、敢深咎。
贺新郎·苇村内兄新娶，倚此道喜。其家业茶，故用茶事
作者：森槐南
朝代：清
体裁：词

听尽清明雨。正盈盈、春旗翠展，嫩芽新露。生受下茶郎君聘，又更银丝系住。便龙凤、团圆如许。花烛洞房辉煌夜，似疏星淡月瓯头聚。合卺也，泼香乳。石泉槐火双相试。豹囊盛、金英玉叶，是妆奁具。帘碧纱红烟微飏，袅出同心一缕。羡酣梦、松风堪煮。别有新娘心头愿，愿匆匆、休向浮梁去。森伯者，替他语。
酷相思 其一 雨中有念
作者：森槐南
朝代：清
体裁：词

燕子轻颦莺暗诉。更百舌、横塘路。正江水无情堪恨处。潮上也、流花去。潮落也、流春去。烟艇濛濛桃叶渡。剩杨柳、青青路。早休管飘零泥里絮。晨也听、潇潇雨。昏也听、潇潇雨。
酷相思 其二 雨中有念
作者：森槐南
朝代：清
体裁：词

暝织春愁千万缕。但搅做、烟无数。记侬本东台山下住。此时节、看花去。此时节、闻莺去。古寺莺啼花满树。问多少、楼台处。奈离索如今空闭户。晨也听、潇潇雨。昏也听、潇潇雨。
酹江月·书柳七「晓风残月」词后
作者：森槐南
朝代：清
体裁：词

耆卿绝调，奉天家圣旨，蓬莱宫阙。报导宫娃争按拍，满殿歌云凝咽。红杏尚书，微云学士，让尔传新阕。重来谁识，晓风残月。犹似眄望华清，露寒仙掌，万古风流歇。词客遭逢如此耳，夜雨霖铃凄切。不是梧桐，依然杨柳，白尽梨园发。更怜身后，酒醒寒食时节。
酹江月·题髯苏《大江东去》词后
作者：森槐南
朝代：清
体裁：词

我思坡老，铁绰板歌，是森然芒角。便把大江东去意，试问南飞乌鹊。斜月荧荧，明星烂烂，撑住曹瞒槊。人生知几，仰天长啸寥廓。渠固一世之雄，而今安在也，江山犹昨。君岂灰飞烟灭去，剩此文章卓荦。曲误谁知，词成自笑，杯影须眉落。小乔佳婿，向人频顾遮莫。
醉太平·喜黄梦畹过访小斋并订来日祖饯之约
作者：森槐南
朝代：清
体裁：词

疏蕉罨阶。幽花点苔。黄昏一阵轻雷。送人来雨来。清谈笔偕。骊歌笛催。待君黄鹤徘徊。正江城落梅。
金缕曲·一夕酒酣耳热有怀宁斋倚声以寄
作者：森槐南
朝代：清
体裁：词

春梦抛空罢。消尽我、零愁碎苦，向杯多谢。莫酹刘伶坟上土，到底人间世也。免不得、絮飞萍化。为尔一歌将进酒，较汪伦潭水情多寡。君所谓，谪仙亚。琼楼赊酒无人借。十日饮、尘中大乐，卜何辞夜。夜雨星冈还秉烛，通道平生善骂。才博得、酒人声价。蝴蝶忽然飘不见，满天涯、芳草青随马。醉而别，漫悲诧。
金缕曲·题竹蹊手誊《琵琶记》后
作者：森槐南
朝代：清
体裁：词

一部琵琶记。说甚么、微词轻薄，借讽王四。兴到偶然无不有，便道旁嘲隐指。是尔我、不平之事。花月风流閒笔墨，笑诗人、都似深文吏。如此者，太多矣。阿谁为写乌丝字。绝伤心、中郎际遇，五娘悲思。无可奈何三不从，此亦人间世耳。任射尽、酸风眸子。解识填词风教补，算夫君、高则诚知己。叹若辈，漫讥刺。
钗头凤·小园雨中留客
作者：森槐南
朝代：清
体裁：词

先生酒。先生友。当门还是先生柳。萝遮屋。苔铺蓐。疏帘垂处，雨蕉烟竹。绿。绿。绿。倾壶久。君知否。笑相谋者荆钗妇。云归谷。乌投宿。醉来休去，夜游堪续。烛。烛。烛。
长相思·题石埭扇头画梅赠圣与别
作者：森槐南
朝代：清
体裁：词

画梅花。赋梅花。一样消魂翠袖纱。暮寒无竹遮。别梅花。忆梅花。五月临头雨又斜。满城吹笛家。
霜天晓角·题永阪石埭墨梅画册
作者：森槐南
朝代：清
体裁：词

祭诗龛雪。妙悟风香彻。砚是玉池初冻，冰佩碎，墨云缬。淡灭。灯影别。银毫绡雾结。凝住笛声空际，人正醒，梦楼月。
齐天乐·蝉
作者：森槐南
朝代：清
体裁：词

夕阳红瘦无情碧，秋来树犹如此。影抱残枝，声吞坠露，齐女当年憔悴。浮生尽寄。阅槐夏炎凉，蜕馀身世。绿鬓抛残，薄纱烟染月如水。临风馀恨未了，谱伊州一曲，金雁清泪。咽住仍连，消凝乍绝，惊动焦桐弦指。凄清满耳。叹汉殿尘生，渍伊罗袂。若问香魂，叶同飘者是。
西湖感旧
作者：楚琛
朝代：清

支筇两过采兰辰，十锦塘边已暮春。飘絮沾为苔面雪，落红踏作马啼尘。当年白社惊惟在，此日青山似故人。遥望南屏峰顶路，绿萝庵畔绝无邻。
将渡太湖石公山僧来迓
作者：楼锜
朝代：清

欲问灵威洞，烟波隔几重。偶迟孤棹去，先与老僧逢。雨后朱樱熟，山中绿树浓。明朝寺楼宿，同听一声钟。
支硎山
作者：楼锜
朝代：清

天平折而西，数里得支硎。支公有遗迹，于此翻金经。云鹤不可呼，空复名其亭。幽涧吼瀑泉，白日阴泠泠。如鼓朱丝桐，一听心一清。复上此山顶，盘盘青螺形。竹径凡几转，交翠延幽情。吴中盛游览，车马喧春晴。伊予今始来，能无笑山灵。
春日归泊阊门
作者：楼锜
朝代：清

年年踪迹感漂蓬，冷落柴门烟雨中。燕子归来迷旧垒，桃花何处笑春风。
登双峰阁得磬字
作者：楼锜
朝代：清

绝顶构飞甍，远揽大江胜。振策同攀跻，放眼发高兴。海上群峰趋，中流寒日莹。俯觉四天空，时见一帆正。冷翠湿衣裾，丛竹翳苔径。纡回扪烟萝，杳杳落山磬。
出游
作者：樊东阳
朝代：清

振衣上孤艇，偏与尘世隔。游山先泛水，水上山历历。人影水涤尽，始合山云色。石岛裂古纹，竹潭摇深碧。流转帆正顺，山回橹又逆。水如作文字，有曲方能直。不知几潆洄，便到浔阳驿。
龙泉寺
作者：樊初荀
朝代：清

龙泉岩上寺，杏谷日边霞。夜瀑晴峦雨，春镫白雪花。磬浮松月小，关掩岭云赊。仄径穿林细，轻烟拂树斜。东风迟暗草，暝色滞飞鸦。慧远溪前路，樵苏数十家。
一剪梅
作者：樊增祥
朝代：清
体裁：词

金鸭无烟香饼焦。风也萧萧。雨也潇潇。秋盆红煞美人蕉。花也无聊。人也无聊。昨夜微霜上柳条。眉不禁描。魂不禁销。无言红泪湿鲛绡。携手今朝。折柳明朝。
一枝花 其一 春暮坐丁香花下，忆城东牡丹阁矣，用越缦师韵遣兴
作者：樊增祥
朝代：清
体裁：词

薄暝欺帘阁。听到桑阴姑恶。柳花吹作雪、起还落。下杜亭荒，无复青笺约。一串真珠络。半拆丁香，酒边消得郎索。锦甃苔纹错。铜绿春衫嫌薄。小红和淡白、暗评泊。多分东庵谷雨，鞓红落寞。徙倚阑干角。凤子飞来，一双长傍罗幕。
一枝花 其三 三月初九日过西园，薄阴酿雨，花木皆有寒色，再叠前韵
作者：樊增祥
朝代：清
体裁：词

软霭笼朱阁。平晓牡丹风恶。紫藤花簌簌、怕吹落。噀雾双柑，来就新莺约。细柳垂金络。别院鞦韆，网虫低罥红索。屐齿苔边错。笙舌炙乾金薄。米家书札里、一舟泊。谁信薰垆画省，薇郎索寞。缓步池西角。散髻归来，卷衣深坐花幕。
一枝花 其二 夜坐叠前韵
作者：樊增祥
朝代：清
体裁：词

户外春阴阁。甜酒浇书不恶。柳阴东面转、月将落。澹白梨花，长记东栏约。玉轸蛛丝络。指爪添长，一春谁弄弦索。昏旦何妨错。蝠燕从人清波。小斋题画舫、任栖泊。槐火清明过了，依前寂寞。漫整乌巾角。且自煎茶，玉烟轻度帘幕。
一枝花·春暮坐丁香花下，忆城东牡丹阁矣，用越缦师韵遣兴
作者：樊增祥
朝代：清

薄暝欺帘阁。听到桑阴姑恶。柳花吹作雪、起还落。下杜亭荒，无复青笺约。一串真珠络。半拆丁香，酒边消得郎索。锦甃苔纹错。铜绿春衫嫌薄。小红和淡白、暗评泊。多分东庵谷雨，鞓红落寞。徙倚阑干角。凤子飞来，一双长傍罗幕。户外春阴阁。甜酒浇书不恶。柳阴东面转、月将落。澹白梨花，长记东栏约。玉轸蛛丝络。指爪添长，一春谁弄弦索。昏旦何妨错。蝠燕从人清波。小斋题画舫、任栖泊。槐火清明过了，依前寂寞。漫整乌巾角。且自煎茶，玉烟轻度帘幕。软霭笼朱阁。平晓牡丹风恶。紫藤花簌簌、怕吹落。噀雾双柑，来就新莺约。细柳垂金络。别院鞦韆，网虫低罥红索。屐齿苔边错。笙舌炙乾金薄。米家书札里、一舟泊。谁信薰垆画省，薇郎索寞。缓步池西角。散髻归来，卷衣深坐花幕。
一萼红·东邻桃花一树横枝侧出，映入小窗，红萼窥人，嫣然欲笑。爱玩既久，倚此赋之
作者：樊增祥
朝代：清
体裁：词

粉墙遮，有绯桃似火，隔屋绽新花。秀靥低窥，轻脂淡拂，晓妆初试铅华。忆前度、清明相见，是小帘、朱户那人家。一信东风，几回寒食，如许夭斜。宋玉而今渐老，赋东邻颜色，才思都差。斗草阑干，弄花襟袖，年年轻负流霞。蓦一片、芳阴送雨，怕玉沟、流水到天涯。还倩夕阳片影，写上窗纱。
丁丑八月乞假出都爱伯师以诗赠行久未奉报归途无事怀旧抒情用志一时人文之盛兼寓身世之感云尔
作者：樊增祥
朝代：清
体裁：古风

会稽山水净无尘，禹穴秦封有异人。家近贺公眠井处，地邻西子浣纱村。青山红粉今无恙，快阁兰亭屹相望。晋宋风流孰代兴，百年人物堪惆怅。越缦先生挺殊质，长庚夜见蓬莱驿。述德工为谢客文，生花雅擅江郎笔。青袍白马帝城中，散帻归来对相公。司马赋才椒殿重，令狐书记玉溪工。中丁离乱还桑梓，眼见湖山洗兵垒。四十才登有道科，贞元朝士知无几。重骑白凤入幽燕，车骑雍容九陌前。却过平津伤马厩，欲谈天宝剩龟年。侍郎席上观瞻异，学士山中问讯偏。总为看花来鄂杜，还因乞米陋平原。去年海内传明诏，欲选儒珍置清要。美竹祥金即次来，苏门学士俱年少。的的陈王有异才，陶家兄弟何清妙。一日飞沈纵不齐，何曾珠璧殊光曜。我愧焦琴出爨馀，执经得傍子云居。稍窥石室无穷业，快读生平未见书。已遣缃函探邺架，更分美膳出中厨。为调药饵供多病，每得诗篇叹起予。座客当时各标置，翰林陶谷尤清异。度曲知为禁近传，读书妙得经师意。总向人前誉两生，跛蛩那合追骐骥。暖阁香消沦茗谈，凉堂暑退欹巾侍。酒熟听莺皇子陂，月明骑马花之寺。唱出花间绝妙词，罗笺团扇传名字。凤城歌管旧知闻，翠袖银筝总断魂。坐近香沾雕玉佩，醉深酒污郁金裙。梨园竞说三珠赞，花国都颁九锡文。会得灵均香草意，现来天女散花身。好梦春明那肯歇，烛筵夜夜光如雪。时有篇章倚马成，常教棋槊当花设。中间我独去樊舆，人事音书未寥阔。二月东风上玉京，朋簪依旧圆如月。上已江亭理觞咏，篮舆扶出花枝映。海上孙陶接武来，公门此际称全盛。樱桃宴上榜花开，独愧寒郊走马回。绝学岂应伤毷氉，门生多已到蓬莱。落花片片当樽俎，从此离筵散如雨。水暖双舟向越溪，月晴一雁归湘楚。贫病长安不易居，陈琳王粲皆愁苦。礼堂列坐更何人，独许樊川气谊真。丝竹抛来无意绪，一灯师弟语酸辛。伤心苦忆秋窗话，头白皋鱼发深喟。莫问先人马鬣封，金棺浅土秋畻外。一片霞川好墓田，泷冈有愿何时逮。白傅深怜抱子迟，罗横总为浮名悔。执戟长杨又十年，惟馀画里青山在。招隐依依盼桂丛，惊秋往往思莼菜。我亦生平遘五穷，中年哀乐略如公。世人砺刃雠中散，朋旧移书慰敬通。身事茫茫忧不细，伤离念远还多事。归奉高堂一日欢，可怜寂寞传经地。塔院清觞一再行，萧萧衰柳拂行旌。不堪送尽东归客，更遣何戡唱渭城。单车一出江山异，北马南樯数留滞。一涉沧溟试壮心，每占风角忧兵气。回首龙门百尺高，春风杖履何由侍。北斗南边一寄书，市朝大隐竟何如。至尊久已知才子，九列频烦讯起居。终见桓荣成晚遇，即看辕固起安车。时来休恋承明署，只向君王乞镜湖。
三台
作者：樊增祥
朝代：清
体裁：词

正东风芳草尽绿，戟辕晓鸣笳鼓。导碧幢、络绎会华林，大旗卷灵龙雕虎。行都建、政事中书主。左右丞、双参开府。据横榻、花簇金狨，试关中、健儿材武。万貔貅星弹，竞发药烟，更萦丝雨。想蓟州、新令肃南塘，立三日、浙兵无语。银枪队、把滑青泥路，梐楯郎、曾何足数。罥芝盖、密点飘花，举青旂、晚云堆絮。对南山千尺积雪，铁衣竟忘寒冱。看五千、貂锦赛云霞，兼晖映、瑶台琪树。盘马地、万柳垂金缕，怕暮寒、梨花犹舞。报天子、罴卧关门，奏铙歌、一篇朱鹭。
三姝媚·盛夏小雨骤晴，北池荷花遽开三朵，翠婉红娇，倚风如笑，为赋此词
作者：樊增祥
朝代：清
体裁：词

娇云含靓雨。正金明池边，润回芳础。十里风荷，绕苑墙西望，翠深银浦。绰约红衣，频问讯、韶年三五。半晌阴岑，又绮日笼金，尽收绡雾。休更怜侬心苦。看品字花开，绿幡低护。润脸融酥，照玉波如镜，晚霞娟楚。笑倚三妃，浑不似、湘天风露。愿借红房十丈，双栖翠羽。
三月廿八日竹筼前辈招同李爱伯师钱篪仙振常礼部王廉生刘叔俛两孝廉花之寺看海棠即席有作
作者：樊增祥
朝代：清
体裁：七言律诗

只园花发露红新，如此春游未是贫。藜杖过桥闻好鸟，角巾入寺尽诗人。眼前瓶钵谁非客，定后香光欲绕身。半日僧窗烧苦笋，不知何物是京尘。
三部乐·正月十七夜放灯
作者：樊增祥
朝代：清
体裁：词

腰鼓轰雷，看软舞柘枝，紧吹桐角。紫薇厅里，艳发红莲千萼。选三五、玉貌童男，试山香帽样，彩缕金错。单于小队，一一轻躯如鹤。连呼瓦盆注酒，教青狮痛饮，锦球腾跃。尽伊画廊月上，绮筵花落。似临淮、赏灯朔漠，朱焰结、郁金孔雀。莱国烛泪，防诘旦、传满关洛。
上妻大父彭崧毓于蕃师·其一
作者：樊增祥
朝代：清
体裁：七言律诗

乌角归来咏反骚，生祠滇海尚弦匏。民间生子都名贾，塞上降人愿姓包。节度林吴知国士，旧姻黄邓总神交。碧鸡兵事如天远，且筑溪堂盖白茆。
上妻大父彭崧毓于蕃师·其二
作者：樊增祥
朝代：清
体裁：七言律诗

归棹湘中又鄂中，连年讲席寄河东。身如梁氏夫妻隐，文比苏家父子工。四品解龟滕白父，千岩采药夏黄公。江南花月无颜色，正要人间著放翁。
上林春慢
作者：樊增祥
朝代：清
体裁：词

宛转流苏，罗帐四垂，鹊语绿窗才晓。绣枕梦回，红檐雨歇，轻阴尚笼花杪。海棠过了，满雕砌、落红谁扫。念春人，似玉蕊一枝，镜菱偷照。炙薰垆、麝烟暗袅。搴珠箔、又怯翠衫寒峭。薄鬓贴蝉，轻纨扑蝶，南园久无人到。杏悭桃小。盼骄马、踏青来早。印鞋尖，似犹是、去年芳草。
上江虹
作者：樊增祥
朝代：清

探手香怀，无奈是、红墙遮隔。还偷觑、娇儿吮乳，绯霞界雪。腰襻密围金缕带，领巾连缀鱼文缬。罩淡罗、衫子越分明，桃花色。花露洒，香球爇。芳汗透，冰肌贴。话三山旧事，佩纕亲结。书字一缄苏蕙锦，泪痕双寄鄜州月。愿展为、绣被覆鸳鸯，通身热。一捻轻红，恁纤细、不禁捉搦。还忆得、倒提金缕，珍珠欲滴。碧笋侵莎刚露颖，红莲出水才胜笔。认中间、一道蹙金梁，朱丝直。瞒不过，芳苔迹。遮不住，湘裙隙。任桂柳双绣，纤于黍粒。窥客蹴开珠箔线，听歌点落雕栏漆。似藕花、风飐小蜻蜓，依人立。
上江虹 㤅伯师集中有叠韵四阕，绮情瑶想，销魂黯然，和之如其数 其一
作者：樊增祥
朝代：清

小楷簪花，闲写遍、砑罗金扇。偏柳色、青青如此，上楼亲见。春瘦不禁珠钏重，夜长争得芳衾暖。甚南邻、遥见北邻花，红墙短。寻笛谱，书钗券。双鹊喜，单莺怨。隔云屏几曲，离花未远。螺墨胶轻描黛易，鸾？齿涩梳头懒。算东风、开到粉蔷薇，无心看。
上江虹 其一 㤅伯师集中有叠韵四阕，绮情瑶想，销魂黯然，和之如其数
作者：樊增祥
朝代：清
体裁：词

小楷簪花，闲写遍、砑罗金扇。偏柳色、青青如此，上楼亲见。春瘦不禁珠钏重，夜长争得芳衾暖。甚南邻、遥见北邻花，红墙短。寻笛谱，书钗券。双鹊喜，单莺怨。隔云屏几曲，离花未远。螺墨胶轻描黛易，鸾𢱧齿涩梳头懒。算东风、开到粉蔷薇，无心看。
上江虹 其三 叠韵忆北台
作者：樊增祥
朝代：清
体裁：词

一别瑶京，更几度、温垆凉扇。空仿像、玉河新柳，三年不见。金阙倚云鳷鹊近，翠荷贴水鸳鸯暖。记黄花、鱼到絮香羹，芦芽短。拚弃了，云岚券。无奈是，花枝怨。忆疏香小径，便如天远。馆额尚题君子寿，诗中旧识园丁懒。任东栏、开瘦紫丁香，无人看。
上江虹 其二 美人鞋尖，和越缦师
作者：樊增祥
朝代：清
体裁：词

一捻轻红，恁纤细、不禁捉搦。还忆得、倒提金缕，珍珠欲滴。碧笋侵莎刚露颖，红莲出水才胜笔。认中间、一道蹙金梁，朱丝直。瞒不过，芳苔迹。遮不住，湘裙隙。任桂柳双绣，纤于黍粒。窥客蹴开珠箔线，听歌点落雕栏漆。似藕花、风飐小蜻蜓，依人立。
上江虹 其四 春暮三叠韵
作者：樊增祥
朝代：清
体裁：词

扑蝶南园，恰新试、画蝉宫扇。芳树底、青梅如豆，酒边重见。祷罢泥龙新雨足，飘残纸鹞东风暖。把茸裘、收拾觉身轻，春衫短。春至也，芳梅券。春去也，酴醾怨。尽无情浐灞，水流花远。拥鼻谢公酬客倦，画蛾京兆朝天懒。剩去年、一卷牡丹诗，花前看。
上江虹·㤅伯师集中有叠韵四阕，绮情瑶想，销魂黯然，和之如其数
作者：樊增祥
朝代：清

小楷簪花，闲写遍、砑罗金扇。偏柳色、青青如此，上楼亲见。春瘦不禁珠钏重，夜长争得芳衾暖。甚南邻、遥见北邻花，红墙短。寻笛谱，书钗券。双鹊喜，单莺怨。隔云屏几曲，离花未远。螺墨胶轻描黛易，鸾？齿涩梳头懒。算东风、开到粉蔷薇，无心看。觅线寻针，看钿盒、常开一扇。凭绣出、牡丹搭膝，隔窗曾见。钗角评书谁雅俗，柔荑试酒知寒暖。倚东风、闲品柳丝长，花须短。君买鹤，新成券。侬放雀，谁含怨。好厌禳春病，药垆疏远。香茗最消园令渴，绣床也学嵇生懒。奈无眠、重捡玉台诗，从头看。一别瑶京，更几度、温垆凉扇。空仿像、玉河新柳，三年不见。金阙倚云鳷鹊近，翠荷贴水鸳鸯暖。记黄花、鱼到絮香羹，芦芽短。拚弃了，云岚券。无奈是，花枝怨。忆疏香小径，便如天远。馆额尚题君子寿，诗中旧识园丁懒。任东栏、开瘦紫丁香，无人看。扑蝶南园，恰新试、画蝉宫扇。芳树底、青梅如豆，酒边重见。祷罢泥龙新雨足，飘残纸鹞东风暖。把茸裘、收拾觉身轻，春衫短。春至也，芳梅券。春去也，酴醾怨。尽无情浐灞，水流花远。拥鼻谢公酬客倦，画蛾京兆朝天懒。剩去年、一卷牡丹诗，花前看。
上江虹·其一
作者：樊增祥
朝代：清
体裁：词

探手香怀，无奈是、红墙遮隔。还偷觑、娇儿吮乳，绯霞界雪。腰襻密围金缕带，领巾连缀鱼文缬。罩淡罗、衫子越分明，桃花色。花露洒，香球爇。芳汗透，冰肌贴。话三山旧事，佩纕亲结。书字一缄苏蕙锦，泪痕双寄鄜州月。愿展为、绣被覆鸳鸯，通身热。
上江虹·其二
作者：樊增祥
朝代：清
体裁：词

觅线寻针，看钿盒、常开一扇。凭绣出、牡丹搭膝，隔窗曾见。钗角评书谁雅俗，柔荑试酒知寒暖。倚东风、闲品柳丝长，花须短。君买鹤，新成券。侬放雀，谁含怨。好厌禳春病，药垆疏远。香茗最消园令渴，绣床也学嵇生懒。奈无眠、重捡玉台诗，从头看。
上翁尚书
作者：樊增祥
朝代：清
体裁：七言律诗

纶扉家世动华夷，四十年来侍玉墀。出入三朝称国老，周旋二帝作经师。君臣鱼水同休戚，父子鳌峰接履綦。白发内人浑记得，显皇新擢状元时。
与内弟端怀太守别十馀年顷来鄂中频与游处临别以诗见示赋此贻之
作者：樊增祥
朝代：清
体裁：七言律诗

与君竹马戏江城，弹指流光亦可惊。红烛秋堂还此地，雀钗晓镜是前生。湖山置酒空悲感，文笔如人竟老成。洱海十年誇政最，不图兼以善诗鸣。
与子珍夜坐·其一
作者：樊增祥
朝代：清
体裁：七言绝句

风灯纸屋似僧龛，香篆微微静里参。三日与君同活计，松陵蟹子洞庭柑。
与子珍夜坐·其二
作者：樊增祥
朝代：清
体裁：七言绝句

高楼酒散月如烟，无复心情似少年。可是病馀贪学道，一瓶秋水菊花禅。
与栗园溪上濯足
作者：樊增祥
朝代：清
体裁：古风

溪流如玉清且甘，我足如霜不可黔。解衣藉草一盘礴，豪快足解华清馋。陶生到此万事屏，对蹴流泉弄清冷。不愁惊起龙子眠，但觉动摇碧山影。
丙子八月下旬始至莲池
作者：樊增祥
朝代：清
体裁：五言律诗

倦旅违京邑，名园览物华。竹中一分屋，池上数枝花。欹枕听流水，钩帘看晚霞。我怀足萧散，底用忆山家。
东溪诗·其一
作者：樊增祥
朝代：清
体裁：五言绝句

由来贤达士，爱水甚于山。家室与鸥鸟，悠然明镜閒。
东溪诗·其七
作者：樊增祥
朝代：清
体裁：五言绝句

玉雪五岁儿，娇索梁间燕。为买纸鸢来，更与绩麻线。
东溪诗·其三
作者：樊增祥
朝代：清
体裁：五言绝句

衡门郁相望，北郭丈人家。每岁逢春雨，来看玉茗花。
东溪诗·其九
作者：樊增祥
朝代：清
体裁：五言绝句

岁收千石藕，莲实每论斤。荷叶香如雾，帷中卧亦闻。
东溪诗·其二
作者：樊增祥
朝代：清
体裁：五言绝句

买地依萧寺，青牛识故阡。断碑蚀苔字，犹记道光年。
东溪诗·其二十
作者：樊增祥
朝代：清
体裁：五言绝句

得似瀼西否，能过辋口无。宣城槌熟纸，閒写草堂图。
东溪诗·其五
作者：樊增祥
朝代：清
体裁：五言绝句

板阁依林杪，清朝玩物华。东邻垂发女，和露摘溪花。
东溪诗·其八
作者：樊增祥
朝代：清
体裁：五言绝句

芳林梅子熟，窗格换新纱。一夜菰蒲雨，朝来处处蛙。
东溪诗·其六
作者：樊增祥
朝代：清
体裁：五言绝句

手种绯桃树，何缘结子慵。裙襕竹灯挂，亲与嫁东风。
东溪诗·其十
作者：樊增祥
朝代：清
体裁：五言绝句

匣中一尺砚，就持荷叶洗。幽人著书墨，溅着青鱼尾。
东溪诗·其十一
作者：樊增祥
朝代：清
体裁：五言绝句

举网得双鱼，贯鳃行自语。本藉溪水活，更就溪水煮。
东溪诗·其十七
作者：樊增祥
朝代：清
体裁：五言绝句

溪水狭于沟，兰舟不可御。十千买沙棠，牵着岸上住。
东溪诗·其十三
作者：樊增祥
朝代：清
体裁：五言绝句

触热何处来，箕踞荫高树。瓦鼎煮砂泉，且可吃茶去。
东溪诗·其十九
作者：樊增祥
朝代：清
体裁：五言绝句

盛服趋龙尾，高门竦戟牙。何如弄烟水，草屩自捞虾。
东溪诗·其十二
作者：樊增祥
朝代：清
体裁：五言绝句

邻翁知不饮，具饭呼我食。澹墨鲙鲜鳞，生黄煮新栗。
东溪诗·其十五
作者：樊增祥
朝代：清
体裁：五言绝句

万木封条后，孤松绚晚晴。东峰受佳雪，一朵玉莲明。
东溪诗·其十八
作者：樊增祥
朝代：清
体裁：五言绝句

溪水无大鱼，田间无华屋。结构小家诗，闭门幽趣足。
东溪诗·其十六
作者：樊增祥
朝代：清
体裁：五言绝句

大道通京洛，轮蹄早暮催。五更铃驮响，莫放过溪来。
东溪诗·其十四
作者：樊增祥
朝代：清
体裁：五言绝句

小园富菊花，自汲秋泉溉。溪南几尺山，绰约东篱外。
东溪诗·其四
作者：樊增祥
朝代：清
体裁：五言绝句

繁杏落如雨，故人期不来。小奴将竹帚，三径扫花开。
东溪诗洪北江词云燕子平生真恨事不见梅花陈蓝洲酷爱此语因画梅一枝著玄鸟其上以为可以补恨余谓洪词诚隽而伤于直不若史梧冈游仙诗云水云凄冷到初冬避尽春来蝶与蜂最是花神不安处海棠无福见芙蓉语较婉丽蓝老何不写此诗意为海棠种福耶戏书四绝句为凑·其一
作者：樊增祥
朝代：清
体裁：七言绝句

霞幄金房照水清，回头无复紫云英。若为留得春风在，同向琉璃地上生。
东风第一枝
作者：樊增祥
朝代：清
体裁：词

露引纤萝，风掀翠叶，莲中菂薏刚似。是谁百炼成霜，爱渠一柔绕指。心冰肠铁，有宋相、吟梅佳致。甚琼蘤、六出中间，更簇玉鳞纤细。刚一寸、绿苞含绮。经几日、粉英添媚。众香国里铮铮，扫空素馨茉莉。花开不落，即此是、长生君子。待晚凉、竹榻横安，伴取赵家如意。
东风齐著力·馈岁
作者：樊增祥
朝代：清
体裁：词

蛮榼何来，茶封春焙，密割冬房。木瓜报汝，磊落不盈筐。户外春风又到，琴鱼白、楚橘新黄。长安好，红笺往复，忘是他乡。的的好年光。邀旧雨、春蔬试斗吴娘。金盘彩胜，叶对复花当。想见柔荑昨夜，金刀剪、喜字成双。休辞醉，红房果熟，素楪饧香。
中秋夜得子珍天津书却寄
作者：樊增祥
朝代：清
体裁：七言律诗

红鳞六六寄琼瑶，花下金尊未寂寥。一别美人隔秋水，十分明月望今宵。凉风细细吹衣带，玉露娟娟长桂条。想见五城芝火夜，津桥扶醉听吹箫。
中秋雨集孝达师宅
作者：樊增祥
朝代：清
体裁：五言律诗

嘉辰启芳晏，云物闷重阴。及此清秋节，其如故国心。檐花衣上落，帘翠雨中深。好月寻常有，艰难旱岁霖。
临江仙
作者：樊增祥
朝代：清
体裁：词

对镜窥红眉翠薄，临窗愁坐含颦。相思泪裛石榴裙。念伊一去，江上几多程。记隔疏帷通眼语，近前笑靥还生。心怀心想甚分明，忆人不语，含恨独吞声。
临江仙
作者：樊增祥
朝代：清
体裁：词

玉柄霜缨麈尾，泥金云篆书签。飞琼居处在花南。娟娟静女，合署秀才衔。卐字鸳鸯锦带，连珠孔雀罗衫。莲花碧玉道人簪。晚妆拜月，重对水精奁。
临江仙·伯熙答诗有“盆梅已落菊花来”之句，再拈此词
作者：樊增祥
朝代：清
体裁：词

人寿花红冬月半，寒香岁晚长留。相邀陶令过罗浮。水边篱下，彼此识荆州。高士累朝应合传，海宁新句重搜。一年佳日并春秋。野王二老，瓶拂足风流。
临江仙·再咏铁线莲
作者：樊增祥
朝代：清
体裁：词

跗萼细牵墨线，花心双套瑶卮。江南别唱采莲词。恽箫和月擪，崖笛隔花吹。问讯铁君无恙，勾留莲女归迟。赠伊贴体一联诗。金分杨柳带，红换海棠丝。
临江仙·江亭和子珍韵
作者：樊增祥
朝代：清
体裁：词

玉勒青鞯游冶路，萝阴似水还清。映窗窈窕数花明。衣香多近水，扇影总疑云。燕子飞来还又去，柳枝长是多情。野塘清浅照人行。西南眉子月，又傍女墙生。
临江仙·立春前一日作
作者：樊增祥
朝代：清
体裁：词

置酒立春前一日，彩毫常侍题诗。台乌粉项报春迟。葡萄腰褥锦，木笔胆瓶枝。打遍青门珠络鼓，南檐新柳成丝。老来风趣镜神知。掠须花玳瑁，笼眼圣琉璃。
临江仙·自题词卷
作者：樊增祥
朝代：清
体裁：词

四五月间多雨，二三伏里尤凉。老来卧起竹方床。瘦躯如鹤，无意近文鸯。绮语任妨两庑，禅心何碍西厢。寓言什九爱蒙庄。从他韩子，一例笑荒唐。
临江仙·除夕写怀
作者：樊增祥
朝代：清
体裁：词

百里起家前令尹，奉天曾掌丝纶。东归不扈属车尘。音声树底，管领汉西京。头白不关忧患事，积劳须鬓犹青。明朝五十七年人。看桑成海，重咏太平春。
临江仙·除夕和爱师韵
作者：樊增祥
朝代：清
体裁：词

一幅岁朝图样好，玉梅花底三更。绣帘风约一钩银。清娱便了，都是画中人。殿阁催班慵不赴，今年今夜闲身。风光莫遣酒杯贫。花红烛喜，重见一年春。
临江仙引
作者：樊增祥
朝代：清
体裁：词

试酌凤酒，金幡转、又东风。温温煮枣房栊。看软糕切玉，更芳茗舒茸。昭阳太极辇路，柳条依约翠烟中。三九玉梅寒信过，貂裘紫领和融。第一番花讯，有木笔新红。花前捉尘会客，角巾潇洒林宗。
临江仙慢·第二体
作者：樊增祥
朝代：清
体裁：词

巷陌太平鼓，千门爆竹，并作春声。少年事、朱楼系马弹筝。新正。有金船酒，银桥月、气象承平。逢人日，看定王红萼，别有风情。香清。韦郎昼寝，一晌茶熟诗成。好栽培芳树，待燕停莺。飞觥。对昆池水，南山雪、老眼常明。江南路，又杏花春雨，迎接先生。
为蒯明府题墨梅帐额
作者：樊增祥
朝代：清
体裁：古风

蒯侯爱梅今林逋，美人婉娈栖房隅。松枝尘尾竹如意，宜称惟有臞仙臞。为言先世亦爱此，写之缣素供清娱。横枝百本颇有馀，幅幅姿态相差殊。丛篁绮石并妍妙，南楼家法今则无。君遵先好为此图，缥帐一夕春云敷。好留明月照颜色，还疑舞雪回衣裾。家山被兵近十稔，江南旧宅生春芜。水边篱落自閒静，苔柯欹倒无人扶。近闻花时盛游宴，烟霜迢隔终模糊。清宵飞梦去江表，一讯邓尉今何如。
乙亥冬寓养园次韵酬器之外舅见赠·其一
作者：樊增祥
朝代：清
体裁：五言律诗

名园初宴客，忽复六年过。独客随来雁，流光逐去波。旧题苔色黯，新酒菊边多。冠盖勿相溷，高风怀涧阿。
乙亥冬寓养园次韵酬器之外舅见赠·其二
作者：樊增祥
朝代：清
体裁：五言律诗

一昔辞簪组，林居感二毛。诸郎并华妙，老凤独翔翱。种树歌招隐，焚兰悟反骚。骚陀寺前月，杯酒倘能豪。
九月初七夜大风达曙不寐寄汝翼伯双昆季
作者：樊增祥
朝代：清
体裁：七言律诗

伏枕清吟倏五更，萧萧落木变秋声。题糕九日知无分，断渡颠风故不情。山寺打钟寒欲起，榜人添缆卧还惊。逍遥堂北今宵雨，应有怀人好句成。
书台北事
作者：樊增祥
朝代：清
体裁：七言律诗

堂堂幕府即离宫，坐踞三貂气势雄。岂谓解元唐伯虎，不如残寇郑芝龙。蜉蝣天地波涛里，蝼蚁君臣梦寐中。十日台疆作天子，凝旒南面太匆匆。
买陂塘
作者：樊增祥
朝代：清
体裁：词

倚高楼、万重烟水，风荷撩乱如许。夕阳十刹今何在，打桨谩寻前浦。芳草渡。看水面、虹梁遥接天边路。红墙又阻。但忆得当时，云房雾阁，玉辇往来处。西风起，内苑萧兰漫赋。鸾肠无限悽楚。春阴琼岛苔花涩，好把御题封护。君且住。看白塔。当帘远出烟中树。宫莺自语。问昔日妆楼，珊钩反挂，阅尽几朝莫。
买陂塘
作者：樊增祥
朝代：清
体裁：词

挂春帆、清波门外，垂杨几换金缕。佳人更比湖山好，三十年前旧雨。今健否。道右手、姜芽难下鲈鱼箸。重寻画谱。是戊戌灾年，孤山隐者，自写六桥树。趁秋潮，我亦乘槎东去。谁赍神臂弓弩。荷花桂子香如海，蟹眼茶铛再煮。君记否。记十锦、名城旧是钱家土。香山俊语。与玉局仙词，一齐分付，湖上采菱女。
买陂塘
作者：樊增祥
朝代：清
体裁：词

记西风、画船归去，江南无限烟水。万花如梦春如海，输尔燕欢莺喜。秋色里。剩一抹、轻霞裁作江妃帔。蛾眉老矣。且明圣湖边，苎萝村畔，还我浣纱地。春波暖，太液花光似绮。菱歌一曲新试。芙蓉镜里簪花出，换了白鸥身世。铅泪洗。也不分、莲心省识东风味。清溪十里。待眉月生时，玉箫停后，重认第三妹。
买陂塘 赋得白荷花瓣四首 其一
作者：樊增祥
朝代：清
体裁：词

是谁裁、轻冰一片，采莲莫便忘藕。湘波一勺刚盛住，又学翠盘珠走。才入手。恰便似、纤纤玉屧生来瘦。素丝万缕。好织就相思，随他红叶，流出御街口。琼瑶赠，曾出云罗小袖。幽香著袂如酒。书中褪粉乾蝴蝶，和汝百年长寿。君信否。君试问、梨霜梅雪谁长久。莲台稽首。愿瓣瓣成花，花花结子，结子赛红豆。
买陂塘·其三
作者：樊增祥
朝代：清
体裁：词

是天生、银船一叶，宛然盛得愁住。莲衣落尽深红色，姑射冰肌偷觑。双白鹭。莫当作银鱼，隔浦嗛将去。小娟媚妩。笑越女聪明，三年湖上，刻玉未成楮。西风起，一任飘烟坠露。中流直恁容与。凌秋好上银河曲，定有星妃乘汝。清绝处。便煠作花酥，也吃观音素。鸳鸯对语。有莲叶双承，藕丝牢系，未觉此心苦。
买陂塘·其二
作者：樊增祥
朝代：清
体裁：词

恁纤纤、两头兜起，芳心收束无限。吴侬错认瓢儿菜，怎把冰绡轻换。君试看。看洛浦、瑶姬罗袜凌波飐。莲娃手软。是底处携来，并刀似雪，劈破八蚕茧。堪怜处，一约冰丝宛转。鸳鸯湖上常见。莲房露冷从伊坠，祇觉粉深红浅。分两瓣。算一瓣侬心，一瓣如卿面。香薰不断。似双合柔荑，佛前祷告，莫逐绮霞散。
买陂塘·其四
作者：樊增祥
朝代：清
体裁：词

障秋晖、亭亭青盖，瑶华一二三朵。无情有恨何人见，月晓风清欲堕。花雨过。称素手拈来，微笑依莲座。不须赠我。似新月弯弯，寒琼一握，乞与窅娘可。清凉界，不放一尘红涴。藕船缩本谁做。轻绡叠雪鲛妃剪，幻出化身千个。知得么。算梨琐梅纤，争似双梭大。妆慵粉亸。好持作鞋杯，满斟绿醑，一酌九愁破。
买陂塘·冒巢民《菊饮诗卷》，为先生裔孙鹤亭属题
作者：樊增祥
朝代：清
体裁：词

恁风流、晚香身世，南都遗老如在。一篱水绘秋花影，肯与青山俱卖。彭泽宰。把薇蕨、余生别立餐英派。幽芳任采。便以菊方兰，将诗品画，香出所南外。桑田变，三百年来沧海。弘光宣统同慨。欲消此酒知何物，最后南唐一蟹。缘不解。看赵璧荆弓，来去多灵怪。河山又改。叹辽鹤归来，灵鹣不见，空读瞎牛画。
买陂塘·赋得白荷花瓣四首
作者：樊增祥
朝代：清

是谁裁、轻冰一片，采莲莫便忘藕。湘波一勺刚盛住，又学翠盘珠走。才入手。恰便似、纤纤玉屧生来瘦。素丝万缕。好织就相思，随他红叶，流出御街口。琼瑶赠，曾出云罗小袖。幽香著袂如酒。书中褪粉乾蝴蝶，和汝百年长寿。君信否。君试问、梨霜梅雪谁长久。莲台稽首。愿瓣瓣成花，花花结子，结子赛红豆。恁纤纤、两头兜起，芳心收束无限。吴侬错认瓢儿菜，怎把冰绡轻换。君试看。看洛浦、瑶姬罗袜凌波飐。莲娃手软。是底处携来，并刀似雪，劈破八蚕茧。堪怜处，一约冰丝宛转。鸳鸯湖上常见。莲房露冷从伊坠，祇觉粉深红浅。分两瓣。算一瓣侬心，一瓣如卿面。香薰不断。似双合柔荑，佛前祷告，莫逐绮霞散。是天生、银船一叶，宛然盛得愁住。莲衣落尽深红色，姑射冰肌偷觑。双白鹭。莫当作银鱼，隔浦嗛将去。小娟媚妩。笑越女聪明，三年湖上，刻玉未成楮。西风起，一任飘烟坠露。中流直恁容与。凌秋好上银河曲，定有星妃乘汝。清绝处。便煠作花酥，也吃观音素。鸳鸯对语。有莲叶双承，藕丝牢系，未觉此心苦。障秋晖、亭亭青盖，瑶华一二三朵。无情有恨何人见，月晓风清欲堕。花雨过。称素手拈来，微笑依莲座。不须赠我。似新月弯弯，寒琼一握，乞与窅娘可。清凉界，不放一尘红涴。藕船缩本谁做。轻绡叠雪鲛妃剪，幻出化身千个。知得么。算梨琐梅纤，争似双梭大。妆慵粉亸。好持作鞋杯，满斟绿醑，一酌九愁破。
二月初九日雪
作者：樊增祥
朝代：清
体裁：五言律诗

剪水真成质，乘春亦有功。聊为二麦喜，不碍百花红。筛瓦高能积，黏泥暖易融。梁园词赋客，炙砚对东风。
二郎神 其一 赋得白荷花瓣，和午诒
作者：樊增祥
朝代：清
体裁：词

不绯不紫，是榜眼、莲花一瓣。与脉望圈儿，香芸叶子，好结书中伙伴。露冷瑶房轻轻坠，了不觉、粉痕销减。将妃子玉鱼，剖为双佩，宛如冰片。谁见。无情晓月，柳边低黯。算玉叶云纤，鹤翎雪大，无此瑶花峭茜。书寄朝云，叠为方胜，也似素罗香软。待唤取、白下莫愁艇子，与侬方便。
二郎神 其二 赋得一百年前白荷花瓣，和午诒
作者：樊增祥
朝代：清
体裁：词

百花落尽，只榜眼、莲花长好。甚老去张郎，脸霞红褪，犹著白衣待诏。千岁辽东霜翎鹤，算十倍、雪儿难老。嗟碧海有桑，华池无藕，损人怀抱。偷照。瑶池翠水，宛然风貌。想玉蝀桥边，十全天子，曾见风清月晓。千朵鲜明，南宫夜景，一旦玉荷如扫。且拾取、旧日琪花一片，佛前微笑。
二郎神·湘绮先生谒行宫归，赋此志感，次韵奉和
作者：樊增祥
朝代：清
体裁：词

鹊垆香案，早爇尽、残灰金黍。只阿母临妆，双成轮值，名字窗间久署。往日宫廊红鹦鹉，怎不共、青禽飞去。犹问讯翠华，还京安否，学人言语。凝伫。经时不见，瑶池双鹭。甚岁暮萧寒，白头庾信，来唱江南玉树。我亦当年，麻鞋杜甫，曾和早朝诗句。又恰是、细朵宫梅，绽也绮窗非故。
二郎神·用徐干臣韵赠子珍
作者：樊增祥
朝代：清
体裁：词

半钩淡月，又照见、玉阶人影。记楚佩轻捐，吴笺遥递，天际芳音伫冷。钿晕罗衫如烟薄，怎禁得、相如秋病。除燕子再来，娇棠全放，始堪临镜。寻省。当时别酒，兰襟犹凝。甚叶上题诗，花间擪笛，离梦从头唤醒。妻镜新书，哥瓷淡荈，消领晚春光景。又却是，深夜帘栊下了，睡凫烟静。
二郎神·赋得白荷花瓣，和午诒
作者：樊增祥
朝代：清

不绯不紫，是榜眼、莲花一瓣。与脉望圈儿，香芸叶子，好结书中伙伴。露冷瑶房轻轻坠，了不觉、粉痕销减。将妃子玉鱼，剖为双佩，宛如冰片。谁见。无情晓月，柳边低黯。算玉叶云纤，鹤翎雪大，无此瑶花峭茜。书寄朝云，叠为方胜，也似素罗香软。待唤取、白下莫愁艇子，与侬方便。百花落尽，只榜眼、莲花长好。甚老去张郎，脸霞红褪，犹著白衣待诏。千岁辽东霜翎鹤，算十倍、雪儿难老。嗟碧海有桑，华池无藕，损人怀抱。偷照。瑶池翠水，宛然风貌。想玉蝀桥边，十全天子，曾见风清月晓。千朵鲜明，南宫夜景，一旦玉荷如扫。且拾取、旧日琪花一片，佛前微笑。
五月一日同子珍竹质两前辈登烟雨楼茶话
作者：樊增祥
朝代：清
体裁：七言律诗

鸳鸯浦口驻轻航，石磴盘纡到上方。僧磬歇时添昼静，茶瓷圆欲贮湖光。阑干四面空烟水，裙屐三人俯夕阳。接膝莫论瀛海事，二年中有小沧桑。
五月十二日篪仙礼部招同竹筼小山雪澄厚甫素食天宁寺
作者：樊增祥
朝代：清
体裁：七言律诗

四郊烟树晓濛濛，为借僧房避软红。暂得萧閒尘事外，都来安置画图中。诸天花雨经幢晚，尽日楼台宝铎风。归去接䍦凭倒戴，如何朝散掖门东。
五月朔日同匡伯过夕照寺遇云上人茶话移时·其一
作者：樊增祥
朝代：清
体裁：五言律诗

同车指东郭，楼殿望中移。驻马平林下，开门夕照时。晚花飘笛簟，流水入琴丝。坐觉诸天静，非缘半偈持。
五月朔日同匡伯过夕照寺遇云上人茶话移时·其二
作者：樊增祥
朝代：清
体裁：五言律诗

一憩花幢侧，因过丈室间。鸟鸣堂下竹，僧话浙中山。佛画经年閟，茶香半日閒。尘中几两屐，暂得印苔斑。
仁怀内弟自蜀中归省改官浙西赋诗奉赠
作者：樊增祥
朝代：清
体裁：古风

彭郎服官未三十，五马前驱指巴僰。少年气岸不下人，骅骝忽有盐车泣。峨嵋遥隔东南望，白云亲舍增惆怅。黄耳艰难膝下书，鲤鱼寂寞春江浪。南风六月江怒号，瞿塘水急不容刀。扁舟一日下荆郢，掉头不见巫山高。归来啸歌守环堵，萱花掩映莱衣舞。八口依然似昔贫，一年始识求官苦。男儿岂必甘风尘，下有竹帛上有亲。毛生捧檄动颜色，邓禹杖策何嶙峋。侧闻之江盛冠盖，承平日久崇簪绅。栖禽择木岂无地，鸣嘤求友须及春。一篇送子往吴越，吾亦公车诣金阙。走马行看蓟苑花，回头却望钱唐月。